CELEX: 52018PC0331
Language: mt
Date: 2018-05-24
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolamenti (UE) Nru 596/2014 u (UE) Nru 2017/1129 fejn tidħol il-promozzjoni tal-użu ta’ swieq tat-tkabbir tal-SMEs

IL-KUMMISSJONI EWROPEA
            Brussell, 24.5.2018
            COM(2018) 331 final
            2018/0165(COD)
            Proposta għal
            REGOLAMENT TAL-PARLAMENT EWROPEW U TAL-KUNSILL
            li jemenda r-Regolamenti (UE) Nru 596/2014 u (UE) Nru 2017/1129 fejn tidħol il-promozzjoni tal-użu ta’ swieq tat-tkabbir tal-SMEs
            (Test b’rilevanza għaż-ŻEE)
            {SEC(2018) 247 final}{SWD(2018) 243 final}{SWD(2018) 244 final}
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Raġunijiet u għanijiet tal-proposta
            
            
               It-twessigħ tal-aċċess għal sorsi ta’ finanzjament ibbażati fuq is-suq għal kumpaniji Ewropej f’kull stadju tal-iżvilupp tagħhom huwa fil-qalba tal-Unjoni tas-Swieq Kapitali (CMU). Sa mit-tnedija tal-Pjan ta’ Azzjoni dwar l-Unjoni tas-Swieq Kapitali, l-UE għamlet progress konsiderevoli biex iżżid is-sorsi ta’ finanzjament hekk kif id-ditti progressivament jespandu, u sabiex il-finanzjament abbażi tas-suq ikun disponibbli b’mod aktar wiesa’ madwar l-UE. Diġà hemm fis-seħħ regoli ġodda sabiex tingħata spinta lill-investiment tal-fondi ta’ kapital ta’ riskju tal-UE (EuVECA) fi start-ups u kumpaniji ta’ daqs medju. Flimkien mal-Fond Ewropew tal-Investiment (FEI), il-Kummissjoni nediet ukoll programm pan-Ewropew ta’ Fondi tal-Fondi tal-Kapital tar-Riskju (VentureEU) biex tingħata spinta lill-investiment fi kumpaniji innovattivi li jkunu start-ups jew ikunu qegħdin jespandu, madwar l-Ewropa. Diġà ġew adottati regoli ġodda dwar il-prospetti biex jappoġġjaw lil kumpaniji li jkunu qegħdin jiġbru l-flus fis-swieq pubbliċi għall-ekwità u d-dejn. Fil-każ ta' kumpaniji żgħar u ta’ kumpaniji b'kapitalizzazzjoni medja li jkunu jixtiequ jiġbru l-flus madwar l-UE, qiegħed jitfassal prospett tat-tkabbir tal-UE ġdid. Barra minn hekk, biex jiżdied l-aċċess għall-finanzi għall-istart-ups u għall-imprendituri, il-Kummissjoni pproponiet tikketta Ewropea għal pjattaformi ta’ finanzjament kollettiv ibbażat fuq l-investiment u bbażat fuq is-self (“Fornituri ta’ Servizzi ta’ Finanzjament Kollettiv Ewropej għan-Negozji”).
            
            
               Madankollu, jeħtieġ li jsir aktar biex jiġi żviluppat qafas regolatorju aktar konduċenti li jappoġġa l-aċċess għall-finanzjament pubbliku għal impriżi żgħar u ta’ daqs medju (SMEs). Dan għandu jinkiseb b’mod partikolari bil-promozzjoni tat-tikketta tas-Swieq tat-Tkabbir tal-SMEs maħluqa mid-Direttiva dwar is-Swieq fl-Istrumenti Finanzjarji II (MiFID II)
                  1
                u billi jintlaħaq il-bilanċ it-tajjeb bejn il-protezzjoni tal-investituri u l-integrità tas-suq, minn naħa waħda, u l-evitar ta’ piżijiet amministrattivi bla bżonn fuq in-naħa l-oħra.
            
            
               Fl-Evalwazzjoni ta’ Nofs it-Terminu tal-Pjan ta’ Azzjoni tal-Unjoni tas-Swieq Kapitali
                  2
                ta’ Ġunju 2017, il-Kummissjoni saħħet l-attenzjoni fuq l-aċċess tal-SMEs għal swieq pubbliċi. F’dan il-kuntest, il-Kummissjoni impenjat ruħha li tippubblika “valutazzjoni tal-impatt li se tesplora jekk emendi mmirati f’leġiżlazzjoni tal-UE rilevanti jistgħux jagħtu ambjent regolatorju aktar proporzjonat sabiex ikun appoġġjat l-elenkar tal-SMEs fi swieq pubbliċi”. 
            
            
               Intrapriżi Żgħar u Medji (SMEs) elenkati ġodda huma xprun essenzjali tal-investiment u l-ħolqien tal-impjiegi. Kumpaniji elenkati riċentament ta’ spiss jaqbżu kumpaniji li huma proprjetà privata fir-rigward ta’ tkabbir annwali u żieda fil-forza tax-xogħol. Kumpaniji elenkati huma anqas dipendenti fuq il-finanzjament mill-banek u jibbenefikaw minn bażi ta’ investiment aktar diversifikata, aċċess aktar faċli għal kapital ta’ ekwità addizzjonali u finanzjament b’dejn (permezz ta’ offerti sekondarji), u profil pubbliku u rikonoxximent tal-marka kummerċjali ogħla.
            
            
               Madankollu, minkejja l-benefiċċji, is-swieq pubbliċi tal-UE għall-SMEs qed jitħabtu sabiex jattiraw emittenti ġodda. In-numru ta’ Offerti Pubbliċi Inizjali fuq swieq iddedikati għall-SMEs naqas drastikament fl-Unjoni Ewropea wara l-kriżi, u ma reġax qabad b’mod sinifikanti minn dak iż-żmien. B’riżultat ta’ dan, l-Ewropa qed tipproduċi biss nofs l-Offerti Pubbliċi Inizjali tal-SMEs li ġġenerat qabel il-kriżi finanzjarja (478 Offerta Pubblika Inizjali fis-sena bħala medja fl-2006-2007 vs. 218 bejn l-2009 u l-2017 f’MTFs tal-SMEs tal-UE). Bejn l-2006 u l-2007, ġew iġġenerati medja ta’ EUR 13.8 biljun kull sena f’MTFs Ewropej iddedikati għall-SMEs permezz ta’ Offerti Pubbliċi Inizjali. Dan l-ammont niżel għal EUR 2.55 biljun bħala medja mill-2009 sal-2017. 
            
            
               Hemm ħafna fatturi li jixprunaw id-deċiżjoni tal-SMEs sabiex isiru pubbliċi u d-deċiżjoni tal-investituri sabiex jinvestu fi strumenti finanzjarji tal-SMEs. Il-valutazzjoni tal-impatt
                  3
                turi li swieq pubbliċi għall-SMEs jaffaċċjaw żewġ gruppi ta’ sfidi regolatorji: (i) fuq in-naħa tal-provvista, l-emittenti jaffaċċjaw spejjeż ta’ konformità għoljin sabiex jelenkaw fi swieq pubbliċi; (ii) fuq in-naħa tad-domanda, likwidità insuffiċjenti tista’ titfa’ piż fuq l-emittenti (minħabba spejjeż ogħla tal-kapital), fuq l-investituri (li jistgħu joqogħdu lura milli jinvestu fl-SME mill-bidu minħabba livelli ta’ likwidità baxxi u riskji ta’ volatilità assoċjati) u fuq intermedjarji tas-suq (li l-mudelli ta’ negozju tagħhom huma dipendenti fuq fluss tal-ordni tal-klijenti fi swieq likwidi). 
            
            
               L-ambitu tal-inizjattiva: Swieq tat-Tkabbir tal-SMEs
            
            
               Din l-inizjattiva hija ristretta strettament għal Swieq tat-Tkabbir tal-SMEs
                  4
                u kumpaniji elenkati fuq dawn iċ-ċentri ta’ negozjar. Is-Swieq tat-Tkabbir tal-SMEs huma kategorija ġdida ta’ ċentri multilaterali tan-negozjar (MTFs) li ġew introdotti mid-Direttiva dwar is-Swieq fl-Istrumenti Finanzjarji II f’Jannar 2018. 
            
            
               Meta jiġi vvalutat jekk l-emittenti tal-SMEs ammessi sabiex jinnegozjaw fi swieq regolati u MTFs għandhomx jibbenefikaw minn eżenzjonijiet regolatorji ekwivalenti, ittieħdet id-deċiżjoni li l-benefiċjarji tal-eżenzjoni għal emittenti ammessi sabiex jinnegozjaw fi swieq tat-tkabbir tal-SMEs ikunu limitati.  Rekwiżiti imposti fuq emittenti tas-suq regolat għandhom japplikaw b’mod simili irrispettivament mid-daqs tal-kumpanija. Rekwiżiti differenti għal SMEs meta mqabbla ma’ limiti kbar aktarx se jikkonfondu lill-partijiet interessati (b’mod partikolari lill-investituri). 
            
            
               Kuntest regolatorju attwali
            
            
               Kumpaniji elenkati f’Suq tat-Tkabbir tal-SMEs huma meħtieġa jikkonformaw ma’ xi regoli tal-UE, speċjalment ir-Regolament dwar l-Abbuż tas-Suq
                  5
                (MAR) u r-Regolament dwar il-Prospett
                  6
               .
            
            
               Mid-dħul fl-applikazzjoni tiegħu fl-1 ta’ Lulju 2016, ir-Regolament dwar l-Abbuż tas-Suq ġie estiż għal MTFs, inklużi s-Swieq tat-Tkabbir tal-SMEs. Dan ir-regolament jimmira li jżid l-integrità tas-suq u l-kunfidenza tal-investitur. Dan jipprojbixxii: (i) l-involviment, u l-attentat ta’ involviment f’abbuż minn informazzjoni privileġġata; (ii) r-rakkomandazzjoni li persuna oħra tinvolvi ruħha f’abbuż minn informazzjoni privileġġata jew tinduċi lil persuna oħra tinvolvi ruħha f’abbuż minn informazzjoni privileġġata; (iii) l-iżvelar illegali ta’ informazzjoni privileġġata
                  7
               ; jew (iv) l-involviment f’manipulazzjoni tas-suq jew f’tentattiv ta’ involviment f’manipulazzjoni tas-suq. L-emittenti huma wkoll soġġetti għal għadd ta’ obbligi ta’ żvelar u żamma ta’ rekords skont ir-regolament. B’mod partikolari, emittenti kkonċernati huma taħt obbligu ġenerali sabiex jiżvelaw informazzjoni privileġġata għall-pubbliku kemm jista’ jkun malajr. Billi tissaħħaħ l-integrità tas-suq u billi jiġi estiż ir-reġim ta’ abbuż tas-suq għal MTFs, ir-Regolament dwar l-Abbuż tas-Suq kien kruċjali għar-restawr tal-fiduċja tal-investituri fi swieq finanzjarji. 
            
            
               Madankollu, din il-biċċa leġiżlazzjoni hija regolament “wieħed tajjeb għal kollha”. Kważi r-rekwiżiti tiegħu kollha japplikaw bl-istess mod għall-emittenti kollha irrispettivament mid-daqs tagħhom jew miċ-ċentri ta’ negozjar fejn l-istrumenti finanzjarji tagħhom huma ammessi għan-negozjar. Ir-regolament fih biss żewġ adattamenti limitati għal emittenti elenkati fi Swieq tat-Tkabbir tal-SMEs. L-ewwel wieħed jippermetti li ċ-ċentri ta’ negozjar li joperaw Suq tat-Tkabbir tal-SMEs jitfgħu informazzjoni privileġġata fuq is-sit web taċ-ċentru ta’ negozjar (minflok fuq is-sit web tal-emittent). It-tieni wieħed jippermetti li emittenti elenkati fi Swieq tat-Tkabbir tal-SMEs jipproduċu elenki privileġġati biss fuq talba minn awtoritajiet kompetenti nazzjonali (NCA). Madankollu, l-effett ta’ din l-eżenzjoni huwa limitat għaliex il-kumpaniji xorta huma mitluba jiġbru u jaħżnu l-informazzjoni rilevanti kollha sabiex ikunu kapaċi jipproduċu elenki privileġġati fuq talba. 
            
            
               Prospett huwa dokument meħtieġ legalment li jippreżenta informazzjoni dwar kumpanija meta jiġu offruti titoli lill-pubbliku jew jiġu ammessi għall-kummerċ f’suq regolat. Taħt il-Pjan ta’ Azzjoni tal-CMU, l-Unjoni Ewropea diġà għamlitha aktar faċli u orħos għal kumpaniji iżgħar sabiex jaċċessaw swieq pubbliċi, b’mod partikolari bil-ħolqien tal-“Prospett tat-Tkabbir tal-UE” eżentat fir-Regolament dwar il-Prospett rivedut. Emittent jista’ jfittex ammissjoni għal negozjar f’suq regolat wara li jkun nieda l-ishma tiegħu f’Suq tat-Tkabbir tal-SMEs għal ftit snin. Jista’ jagħmel hekk sabiex jibbenefika minn likwidità akbar u ġabra ta’ investituri akbar. Madankollu, jekk dak l-emittent jixtieq jittrasferixxi l-ishma tiegħu minn Suq tat-Tkabbir tal-SMEs għal suq regolat, għandu jipproduċi prospett sħiħ għaliex ma hemm disponibbli l-ebda skeda ta’ prospett eżentata għal kumpaniji f’tali sitwazzjoni. 
            
            
               
                  L-adozzjoni tal-“markaa” tas-Suq tat-Tkabbir tal-SMEs hija mfixkla min-numru limitat ta’ eżenzjonijiet attwalment previsti fil-leġiżlazzjoni tal-UE għall-emittenti elenkati f’dan it-tip ġdid ta’ ċentri ta’ negozjar. L-objettivi ġenerali ta’ din l-inizjattiva għalhekk huma li jintroduċu aġġustament tekniċi fir-regolamenti tal-UE sabiex: (i) jitnaqqas il-piż amministrattiv u l-ispejjeż ta’ konformità regolatorja li jaffaċċjaw l-SMEs meta l-istrumenti finanzjarji tagħhom huma ammessi għan-negozjar f’Suq tat-Tkabbir tal-SMEs, filwaqt li jkun żgurat livell għoli ta’ protezzjoni tal-investitur u integrità tas-suq; u (ii) tiżdied il-likwidità ta’ strumenti ta’ ekwità elenkati fi Swieq tat-Tkabbir tal-SMEs.
               
            
            
               Dawn it-tibdiliet regolatorji mmirati previsti f’din il-proposta mhux se jqajmu mill-ġdid bis-sħiħ l-aċċess għal swieq pubbliċi għall-SMEs waħedhom. Madankollu, dawn jindirizzaw ostakoli regolatorji indikati minn partijiet interessati varji bħala li jxekklu t-tkabbir tal-kapital minn SMEs fi swieq pubbliċi. Jagħmlu hekk filwaqt li jippreservaw l-ogħla standards ta’ protezzjoni tal-investitur u integrità tas-suq. Kwalunkwe tibdil għalhekk għandu jinftiehem bħala l-ewwel pass fid-direzzjoni t-tajba, u mhux bħala rimedju uniku fih innifsu. Apparti dan, din il-proposta għal Regolament mhijiex reviżjoni tar-Regolament dwar l-Abbuż tas-Suq (li ilu applikat għal anqas minn sentejn) jew ir-Regolament dwar il-Prospett (li riċentament sar qbil dwaru mill-koleġiżlaturi u li se jibda jiġi applikat minn Lulju 2019). Din il-proposta (flimkien mal-modifiki previsti fir-Regolament Delegat tal-Kummissjoni (UE) 2017/565) tagħmel biss emendi tekniċi, b’tali mod li l-qafas ġuridiku tal-UE li japplika għal SMEs elenkati isir aktar proporzjonat. Hija ser tiżgura li t-tikketta “Swieq tat-Tkabbir tal-SMEs”, maħluqa minn MiFID II minn Jannar 2018 tintuża mill-MTFs varji b’enfasi fuq l-SMEs madwar l-UE. 
            
         
         
            
               •Konsistenza mad-dispożizzjonijiet ta’ politika eżistenti fil-qasam tal-politika
            
            
               Din l-inizjattiva hija wkoll konsistenti mal-qafas legali eżistenti. Il-MiFID II tgħid li l-objettiv tas-Swieq tat-Tkabbir tal-SMEs għandu jkun li “jiffaċilita l-aċċess għall-kapital għal intrapriżi iżgħar u medji” u li “Għandha tingħata attenzjoni partikolari għall-mod li bih regolamentazzjoni futura għandha tħeġġeġ u tippromovi aktar l-użu ta’ dak is-suq sabiex tagħmlu aktar attraenti għall-investituri, u tipprovdi tnaqqis tal-piżijiet amministrattivi u aktar inċentivi għall-SMEs biex ikollhom aċċess għal swieq tal-kapital permezz ta’ Swieq tat-Tkabbir tal-SMEs”
                  8
               . Il-Premessi 6 u 55 tar-Regolament dwar l-Abbuż tas-Suq espliċitament jitolbu eżenzjonijiet minn spejjeż amministrattivi għal emittenti iżgħar fis-Swieq tat-Tkabbir tal-SMEs. 
            
            
               Għadd ta’ Atti tal-UE diġà jinkludu dispożizzjonijiet speċifiċi għal din il-forma ġdida ta’ ċentri ta’negozjar, bħar-Regolament dwar il-Prospett
                  9
                riċenti u r-Regolament dwar id-Depożitarji tat-Titoli Ċentrali (CSDR)
                  10
               . L-objettivi ta’ dawn id-dispożizzjonijiet huma li jnaqqsu l-piż amministrattiv impoġġi fuq emittenti tas-Suq tat-Tkabbir tal-SMEs u li jżidu l-likwidità ta’ strumenti finanzjarji nnegozjati f’dawn is-swieq. 
            
            
               Minħabba li l-ispejjeż tat-tfassal ta’ prospett jistgħu jkunu għoljin b’mod sproporzjonat għall-SMEs, ir-Regolament dwar il-Prospett introduċa “Prospett tat-Tkabbir tal-UE” eżentat. Huwa partikolarment disponibbli għal SMEs li jinnegozjaw fi Swieq tat-Tkabbir tal-SMEs u għal intrapriżi mhux SMEs b’kapitalizzazzjoni tas-suq ta’ anqas minn EUR 500 miljun li t-titoli tagħhom huma nnegozjati f’Suq tat-Tkabbir tal-SMEs
                  11
               . Barra minn hekk, l-emittenti li diġà kellhom it-titoli ammessi diġà għall-kummerċ f’Suq tat-Tkabbir tal-SMEs kontinwament għal mill-anqas l-aħħar 18-il xahar se jkunu kapaċi jibbenefikaw minn reġim ta’ żvelar issimplifikat għal ħruġ ta’ titoli sekondarju
                  12
               .
            
            
               Is-CSDR jimponi proċess ta’ xiri sfurzat obbligatorju fuq kwalunkwe strument finanzjarju li ma jitwassalx fi żmien stabbilit mid-data tas-saldu maħsuba (jiġifieri jumejn wara l-kummerċ, 'l hekk imsejħa regola “T+2”). Fl-istess waqt, is-CSDR jinkludi regoli adattati għall-ispeċifiċitajiet tas-Swieq tat-Tkabbir tal-SMEs. Il-proċess ta’ xiri sfurzat huwa attivat wara perjodu massimu ta' 15-il ġurnata għal tranżazzjonijiet fi Swieq tat-Tkabbir tal-SMEs, imqabbla ma’ sa erba’ ġranet għal titoli likwidi u sa seba’ ġranet għal titoli illikwidi oħrajn. Dawn ir-regoli speċifiċi għal strumenti finanzjarji tas-Swieq tat-Tkabbir tal-SMEs ġew introdotti sabiex “jikkunsidraw il-likwidità ta’ tali swieq u sabiex jippermettu, b’mod partikolari, attività minn dawk li jagħmlu s-suq f’dawn is-swieq anqas likwidi”
                  13
               . 
            
            
               Din il-proposta għal regolament hija għalhekk konsistenti mar-regolamenti tal-UE eżistenti msemmija hawn fuq, għaliex timmira li tnaqqas il-piż fuq is-Swieq tat-Tkabbir tal-SMEs u tippromwovi likwidità fi strumenti ta’ ekwità ammessi għall-kummerċ f’dawn iċ-ċentri ta’ negozjar. 
            
            
               Din il-proposta għal Regolament hija koerenti wkoll ma’ xi emendi previsti għar-Regolament Delegat tal-Kummissjoni (UE) 2017/565 għall-għanijiet tad-Direttiva 2014/65/UE (MiFID II). Dawn l-emendi kienu inklużi wkoll fl-istess valutazzjoni tal-impatt u jimmiraw li: (i) jimmodifikaw id-definizzjoni ta’ emittent ta’ SME mhux tal-ekwità f’Suq tat-Tkabbir tal-SMEs; (ii) jagħmlu l-obbligu għal emittenti tas-Suq tat-Tkabbir tal-SMEs mhux tal-ekwità li jipproduċu rapport ta’ kull sitt xhur fakultattiv; (iii) jimponu rekwiżit ta’ flotazzjoni libera fuq emittenti li qed ifittxu ammissjoni għall-kummerċ f’Suq tat-Tkabbir tal-SMEs. Dawn il-miżuri se: (i) jżidu n-numru ta’ emittenti b’dejn biss li jistgħu jikkwalifikaw bħala SMEs, li se jippermetti li aktar MTFs jirreġistraw bħala Swieq tat-Tkabbir tal-SMEs u sabiex emittenti f’dawn is-swieq jibbenefikaw minn rekwiżiti regolatorji mnaqqsa; (ii) jippermettu li operaturi tas-suq jadattaw aħjar ir-regoli ta’ elenkar tagħhom għal kundizzjonijiet lokali; u (iii) jiżguraw li ishma elenkati fi Swieq tat-Tkabbir tal-SMEs mhumiex wisq illikwidi fl-istadju ta’ ammissjoni.
            
            
               •Konsistenza ma’ politiki oħrajn tal-Unjoni
            
            
               Din il-proposta leġiżlattiva timmira li tikkumplimenta l-objettivi tal-Unjoni tas-Swieq Kapitali li tnaqqas id-dipendenza żejda fuq il-finanzjament mill-bank u li tiddiversifika s-sorsi bbażati fuq is-suq ta’ finanzjament għal kumpaniji Ewropej. Mill-pubblikazzjoni tal-Pjan ta’ Azzjoni tal-Unjoni tas-Swieq Kapitali fl-2015, il-Kummissjoni implimentat pakkett komprensiv ta’ miżuri leġiżlattivi u mhux leġiżlattivi sabiex iżżid il-finanzjament tal-Kapital ta’ Riskju fl-Ewropa. Dawn jinkludu l-ħolqien ta’ fond ta’ fondi tal-kapital ta’ riskju appoġġjat mill-baġit tal-UE u r-reviżjoni tar-regolament tal-Fondi Ewropej ta’ Kapital ta’ Riskju (EuVECA) u l-Fondi ta’ Intraprenditorija Soċjali Ewropej (EuSEF)
                  14
               . B’mod partikolari, ir-riċensjoni espandiet l-abbiltà tal-fondi EuVECA sabiex jinvestu f’SMEs elenkati fi Swieq tat-Tkabbir tal-SMEs. 
            
            
               F’Marzu 2018, bħala parti mill-
               
                  Pjan ta’ Azzjoni Fintech
               
               
                  15
                tagħha, il-Kummissjoni Ewropea ppreżentat 
               
                  proposta għal regolament dwar fornituri tas-servizz ta’ finanzjament kollettiv (crowdfunding)
               
               
                  16
               . Ladarba jkun hemm ftehim fil-livell ta’ UE, ir-regolament il-ġdid se jippermetti li pjattaformi japplikaw għal passaport tal-UE abbażi ta’ sett ta’ regoli uniku. Dan se jagħmilha aktar faċli għalihom sabiex joffru s-servizzi tagħhom fl-UE. Filwaqt li s-suq Ewropew għall-finanzjament kollettiv mhuwiex żviluppat biżżejjed meta mqabbel ma’ ekonomiji dinjin ewlenin oħrajn, dawn ir-regoli ġodda għandhom itejbu l-aċċess għal din il-forma innovattiva ta’ finanzjament għal investituri u negozji li jeħtieġu finanzjament, partikolarment negozji ġodda u jgħinu s-suq tal-UE jikber aktar malajr.
            
            
               Fil-kuntest tal-Unjoni tas-Swieq Kapitali, il-Kummissjoni qed tippromwovi wkoll swieq ta’ pjazzament privat, li jippermettu lil kumpaniji sabiex jiġbru kapital billi joħorġu strumenti ta’ dejn lil investituri istituzzjonali jew investituri esperjenzati oħrajn. Studju riċenti dwar “L-identifikazzjoni ta’ ostakoli tas-suq u regolatorji għall-iżvilupp ta’ pjazzament privat ta’ dejn fl-UE”
                  17
                (imwettaq f’isem il-Kummissjoni) wera li r-reġim ta’ sondaġġ tas-suq taħt ir-Regolament dwar l-Abbuż tas-Suq jista’ jimpedixxi l-iżvilupp ta’ dan is-sors ta’ finanzjament fl-UE. Dan l-ostakolu regolatorju jiskoraġġixxi kemm lil investituri istituzzjonali kif ukoll lil emittenti milli jidħlu f’negozjati għal tali tranżazzjonijiet.  
            
            
               Billi tagħmilha aktar faċli għall-kumpaniji sabiex ikunu elenkati fi Swieq tat-Tkabbir tal-SMEs, din l-inizjattiva se tikkontribwixxi sabiex tiffaċilita ġbir tal-kapital minn kumpaniji Ewropej. Dan se jgħin sabiex tinbena skala tal-finanzjament li tipprovdi kanali ta’ finanzjament diversifikati għal kumpaniji f’kull stadju tal-iżvilupp tagħhom. Swieq pubbliċi vibranti huma essenzjali sabiex jitlestew l-azzjonijiet imsemmija hawn fuq tal-Unjoni tas-Swieq Kapitali. Swieq pubbliċi dinamiċi għal kumpaniji ta’ kapitalizzazzjoni żgħar u medji jistgħu jrawmu l-iżvilupp ta’ ekwità privata u kapital ta’ riskju, billi jipprovdu opportunitajiet ta’ ħruġ mingħajr xkiel. Mingħajr il-possibbiltajiet li joħorġu mill-investimenti tagħhom, fondi ta’ kapital ta’ riskju u ekwità privata se jkunu anqas inklinati li jorbtu flushom matul il-perjodu ta’ tkabbir ta’ kumpanija. Swieq ta’ ekwità pubbliċi għall-SMEs jistgħu jistimulaw ukoll investimenti ta’ finanzjament kollettiv ta’ ekwità. Bħal kapitalisti ta’ riskju, investituri tal-finanzjament kollettiv tal-ekwità wkoll ifittxu ħruġ għall-investiment tagħhom u għalhekk jeħtieġu swieq ta’ ekwità li jiffunzjonaw tajjeb u likwidi sabiex jintużaw bħala rotot ta’ ħruġ għall-kumpaniji ta’ tkabbir li jappoġġjaw fi stadju aktar bikri. Din l-inizjattiva timmira wkoll li tneħħi l-piżijiet amministrattivi li jirriżultaw mill-applikazzjoni tar-reġim tas-sondaġġ tas-suq taħt ir-Regolament dwar l-Abbuż tas-Suq għall-pjazzamenti privati ta’ bonds ma’ investituri istituzzjonali minn SMEs elenkati. 
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-bażi ġuridika tar-Regolament dwar l-Abbuż tas-Suq u tar-Regolament dwar il-Prospett hija l-Artikolu 114 tat-Trattat dwar il-Funzjonament tal-Unjoni Ewropea (TFUE) li jikkonferixxi lill-istituzzjonijiet Ewropej il-kompetenza li jistabbilixxu dispożizzjonijiet xierqa li għandhom bħala l-objettiv tagħhom l-istabbiliment u l-funzjonament tas-suq uniku. Dawn ir-Regolamenti jistgħu jkunu emendati biss mil-leġiżlatur tal-Unjoni, f’dan il-każ abbażi tal-Artikolu 114 tat-Trattat.
               
               
                  Skont l-Artikolu 4 tat-TFUE, l-azzjoni tal-UE għall-ikkompletar tas-suq intern trid tiġi vvalutata fid-dawl tal-prinċipju tas-sussidjarjetà stabbilit fl-Artikolu 5(3) tat-Trattat dwar l-Unjoni Ewropea. Skont il-prinċipju tas-sussidjarjetà, azzjoni fil-livell tal-UE għandha titwettaq biss meta l-objettivi tal-azzjoni proposta ma jkunux jistgħu jinkisbu biżżejjed mill-Istati Membri waħedhom u għalhekk tkun meħtieġa azzjoni fil-livell ta’ UE.
               
            
            
               •Sussidjarjetà (għall-kompetenza mhux esklużiva) 
            
            
               
                  Skont l-Artikolu 4 tat-TFUE, l-azzjoni tal-UE għall-ikkompletar tas-suq intern trid tiġi vvalutata fid-dawl tal-prinċipju tas-sussidjarjetà stabbilit fl-Artikolu 5(3) tat-Trattat dwar l-Unjoni Ewropea. Skont il-prinċipju tas-sussidjarjetà, azzjoni fil-livell tal-UE għandha titwettaq biss meta l-objettivi tal-azzjoni proposta ma jkunux jistgħu jinkisbu biżżejjed mill-Istati Membri waħedhom u għalhekk tkun meħtieġa azzjoni fil-livell ta’ UE.
               
            
            
               Għandu jiġi vvalutat jekk il-kwistjonijiet involuti għandhomx aspetti transnazzjonali u jekk l-objettivi tal-azzjonijiet proposti jistgħux jinkisbu biżżejjed mill-Istati Membri fil-qafas tas-sistema kostituzzjonali nazzjonali tagħhom (’l hekk imsejjaħ “test tan-neċessità”). F’dan ir-rigward, ta’ min wieħed jinnota li MTFs iddedikati għall-SMEs (u Swieq tat-Tkabbir tal-SMEs potenzjali) huma aktar lokali fin-natura meta mqabbla ma’ swieq regolati. Fl-istess waqt, dawn iċ-ċentri ta’ negozjar għandhom dimensjoni transfruntiera ċara, kemm għaliex l-investituri jistgħu jinvestu f’ċentri ta’ negozjar barra mill-Istati Membri ta’ oriġini tagħhom u għaliex l-emittenti ta’ spiss jelenkaw l-ishma jew bonds tagħhom f’faċilità tan-negozjar li tinsab fi Stat Membru ieħor. 
            
            
               L-ewwel objettiv ta’ din l-inizjattiva huwa li jitneħħa piż amministrattiv żejjed sabiex ikun permess għall-SMEs li jkollhom aċċess aktar faċli għal swieq pubbliċi għal ishma u bonds u għalhekk jiddiversifikaw is-sorsi tagħhom ta’ kapital li jkun ġej minn kullimkien fl-UE (filwaqt li jinżamm livell għoli ta’ integrità tas-suq u ta’ protezzjoni tal-investitur). It-tieni objettiv huwa li tiżdied il-likwidità tal-ishma maħruġin minn emittenti tas-Suq tat-Tkabbir tal-SMEs. Il-kisba ta’ dawn l-objettivi se tirriżulta fi flussi transfruntiera akbar ta’ kapital u finalment fi tkabbir ekonomiku u ħolqien ta’ impjiegi fl-Istati Membri tal-UE kollha.
            
         
         
            
               Ir-rekwiżiti amministrattivi mqiegħda fuq l-SMEs jirriżultaw mill-applikazzjoni tar-Regolament dwar l-Abbuż tas-Suq u r-Regolament dwar il-Prospett. Dawn ir-regolamenti Ewropej għandhom saħħa legali vinkolanti diretta fl-Istati Membri kollha. Kważi ma jħallu l-ebda flessibbiltà għall-Istati Membri sabiex jadattaw ir-regoli għal kundizzjonijiet lokali jew għad-daqs ta’ emittenti jew ditti ta’ investiment. Il-problemi li jirriżultaw minn dawn id-dispożizzjonijiet jistgħu jiġu indirizzati effettivament biss permezz ta’ emendi leġiżlattivi fil-livell Ewropew
                  18
               . L-alternattivi possibbli, jiġifieri azzjoni mhux leġiżlattiva fil-livell ta’ Unjoni (eż. linji gwida mill-Awtorità Ewropea tat-Titoli u s-Swieq, u azzjoni fil-livell ta’ Stati Membri) ma setgħux jiksbu s-sett ta’ objettivi b’mod effettiv, għaliex ma setgħux jemendaw id-dispożizzjonijiet tar-Regolamenti. 
            
            
               Il-likwidità ta’ strumenti finanzjarji tal-SMEs (speċjalment ishma) hija mxekkla wkoll minn nuqqasijiet regolatorji ġejjin mir-Regolament dwar l-Abbuż tas-Suq. B’mod partikolari, dan ir-regolament jeħtieġ li l-Istati Membri jistabbilixxu Prattika tas-Suq Aċċettata sabiex jippermettu lill-emittenti li jinsabu fil-ġurisdizzjonijiet tagħhom jidħlu f’kuntratt ta’ provvista ta’ likwidità ma’ sensar. Erba’ Stati Membri biss diġà stabbilixxew Prattika tas-Suq Aċċettata, li tfisser li emittenti f’24 Stat Membru m’għandhomx din il-possibbiltà. Dan jifframmenta s-Suq Uniku u joħloq distorsjoni tal-kompetizzjoni bejn emittenti li għandhom id-dritt li jidħlu f’kuntratt ta’ likwidità u dawk li m’għandhomx din il-possibbiltà. Kummerċ limitat jista’ jikkawża li l-investituri jkollhom perċezzjoni negattiva tal-likwidità tal-ishma elenkati fi Swieq tat-Tkabbir tal-SMEs u jista’ jfixkel il-kredibbiltà u l-attrazzjoni ta’ dawk iċ-ċentri ta’ negozjar maħluqin ġodda. Hija meħtieġa azzjoni fil-livell tal-UE sabiex ikun żgurat li l-kwistjonijiet regolatorji identifikati li jirriżultaw minn regoli tal-UE jiġu indirizzati b’mod adegwat u li l-likwidità tista’ tiżdied f’dawn is-swieq. 
            
            
               Għandu jkun ikkunsidrat jekk l-objettivi jkunux inkisbu aħjar b’azzjoni fil-livell Ewropew ('l hekk imsejjaħ “test tal-valur miżud Ewropew”). Bl-iskala tagħha, azzjoni tal-UE tista’ tnaqqas il-piż amministrattiv għal emittenti tal-SMEs u fl-istess waqt tiżgura kundizzjonijiet ekwi fost l-emittenti. Dan jevita distorsjonijiet tal-kompetizzjoni fost Swieq tat-Tkabbir tal-SMEs u jissalvagwardja livell għoli ta’ protezzjoni tal-investitur u integrità tas-suq. 
            
            
               
                  Fir-rigward tal-ostakoli regolatorji li jfixklu l-provvista tal-likwidità, azzjoni fil-livell nazzjonali se tirriżulta fi frammentazzjoni legali u tista’ twassal għal distorsjonijiet fil-kompetizzjoni ta’ Swieq tat-Tkabbir tal-SMEs fl-Istati Membri. Azzjoni fil-livell Ewropew hija adattata aktar sabiex tiżgura uniformità u ċertezza legali. Din se tgħin sabiex jinkisbu b’mod effettiv l-objettivi tas-Swieq fid-Direttiva dwar l-Istrumenti Finanzjarji II (u b’mod partikolari l-ħolqien ta’ Swieq tat-Tkabbir tal-SMEs) u se tiffaċilita aħjar investimenti transfruntiera u kompetizzjoni bejn skambji, filwaqt li tissalvagwardja l-funzjonament tas-swieq.
               
            
            
               •Proporzjonalità
            
            
               
                  Il-miżuri proposti sabiex itaffu l-piż fuq SMEs elenkati jirrispettaw il-prinċipju tal-proporzjonalità. Dawn huma adegwati sabiex jintlaħqu l-objettivi u ma jmorrux lil hinn minn dak li huwa meħtieġ. Meta r-Regolament dwar l-Abbuż tas-Suq jipprovdi għażla lill-Istati Membri sabiex itaffu l-piż fuq l-emittenti (eż. skont l-Artikolu 19(9), l-Awtoritajiet Kompetenti Nazzjonali jistgħu jiddeċiedu li jgħollu l-limitu li, ogħla minnu, it-tranżazzjonijiet maniġerjali għandhom jiġu żvelati lill-pubbliku, minn EUR 5,000 għal EUR 20,000), il-Kummissjoni ddeċidiet li ma tilleġiżlax sabiex tħalli l-flessibbiltà għall-Istati Membri sabiex jadattaw dan ir-rekwiżit għal kundizzjonijiet lokali. Fejn ma hemmx flessibbiltà biex ir-Regolament dwar l-Abbuż tas-Suq jiġi adattat għal kundizzjonijiet lokali, azzjoni leġiżlattiva fil-livell ta’ UE hija assolutament meħtieġa sabiex jitnaqqas il-piż amministrattiv fuq l-emittenti tas-Suq tat-Tkabbir tal-SMEs.
               
               
                  Il-miżura li timmira li ttejjeb il-likwidità (il-ħolqien tad-29 reġim dwar kuntratti ta’ likwidità għal emittenti tas-Suq tat-Tkabbir tal-SMEs – ara hawn taħt spjegazzjoni dettaljata tad-dispożizzjonijiet speċifiċi tal-proposta) toħloq bilanċ bejn l-istabbiliment ta’ standards pan-Ewropej dwar kuntratti ta’ likwidità u fl-istess waqt tħalli l-flessibbiltà għall-Istati Membri li jadottaw prattika tas-suq aċċettata dwar kuntratti ta’ likwidità (eż. sabiex ikun estiż il-kamp ta’ applikazzjoni ta’ kuntratti ta’ likwidità għal titoli illikwidi apparti ishma tas-Suq tat-Tkabbir tal-SMEs jew sabiex ir-rekwiżiti ta’ tali kuntratti jsiru apposta għal speċifiċitajiet lokali). 
               
            
            
               •Għażla tal-istrument
            
            
               L-emendi leġiżlattivi proposti jimmiraw b’mod partikolari sabiex ibaxxu l-piż amministrattiv u l-ispejjeż ta’ konformità li jaffaċċjaw emittenti tas-Suq tat-Tkabbir tal-SMEs u jirriżultaw mill-applikazzjoni tar-Regolament dwar l-Abbuż tas-Suq u r-Regolament dwar il-Prospett. Din l-inizjattiva tfittex ukoll li tippromwovi likwidità billi tiżgura li kwalunkwe emittent tas-Suq tat-Tkabbir tal-SMEs fl-UE jista' jidħol f’kuntratt ta’ provvista ta’ likwidità. 
            
            
               
                  Għal dan il-għan, il-miżuri leġiżlattivi se jemendaw id-dispożizzjonijiet attwali tar-Regolament dwar l-Abbuż tas-Suq u r-Regolament dwar il-Prospett. Minħabba li ħafna mill-emendi meħtieġa se jkunu tibdiliet żgħar f’testi legali eżistenti dawn jistgħu jitqassru f’Regolament Omnibus. Il-bażi ġuridika għar-Regolament dwar il-Prospett u r-Regolament dwar l-Abbuż tas-Suq hija l-Artikolu 114(1) tat-TFUE. Kwalunkwe regolament emendatorju għalhekk għandu l-istess bażi ġuridika.
               
            
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet ma’ partijiet ikkonċernati
            
            
               (a)Konsultazzjoni pubblika dwar “Il-bini ta’ ambjent regolatorju xieraq sabiex ikun appoġġjat l-elenkar tal-SMEs”
            
            
               Fit-18 ta’ Diċembru 2017, is-servizzi tal-Kummissjoni nediet konsultazzjoni pubblika dwar l-elenkar tal-SMEs. Din iffokat fuq tliet oqsma ewlenin: (1.) kif ikun ikkumplimentat il-kunċett tas-Suq tat-Tkabbir tal-SMEs maħluq mill-MiFID II; (2.) kif jitnaqqas il-piż fuq kumpaniji elenkati fi Swieq tat-Tkabbir tal-SMEs; u (3.) kif jitrawmu l-ekosistemi li jiċċirkondaw il-borża lokali, b’mod partikolari bil-għan li tittejjeb il-likwidità ta’ ishma elenkati f’dawn iċ-ċentri ta’ negozjar. Il-Kummissjoni rċeviet 71 risposta, mibgħutin minn partijiet ikkonċernati minn 18-il Stat Membru
                  19
               .
            
            
               Meta ġew mistoqsijin għaliex huma ftit l-SMEs li jfittxu li jkunu elenkati fi swieq pubbliċi Ewropej, ħafna partijiet ikkonċernati semmew il-piż amministrattiv imqiegħed fuq l-SMEs minn abbuż tas-suq, trasparenza u regoli ta’ żvelar. Ir-Regolament dwar l-Abbuż tas-Suq ġie deskritt bħala diffiċli li jkun interpretat, u għalhekk ixekkel il-konformità tal-SMEs mal-leġiżlazzjoni Ewropea.
            
            
               Ħafna mill-partijiet ikkonċernati identifikaw ukoll ir-reġim ta’ tranżazzjonijiet tal-maniġers bħala ta’ ħafna piż u spejjeż, filwaqt li jargumentaw favur l-estensjoni tad-dewmien sabiex jiġu nnotifikati tranżazzjonijiet, iż-żieda tal-limitu li, meta jinqabeż, ikunu jridu jiġu nnotifikati t-tranżazzjonijiet, u l-għoti tar-responsabbiltà li jkunu żvelati t-tranżazzjonijiet tal-maniġers lill-pubbliku fuq l-Awtorità Kompetenti Nazzjonali tagħhom. Fir-rigward tal-approċċ lejn elenki ta’ persuni b’informazzjoni privileġġata, il-maġġoranza vasta ta’ dawk li rrispondew qablu li r-rekwiżit kien oneruż u ta’ piż – madankollu kien neċessarju. Bħala medja, kienu favur li l-emittenti jkunu mitlubin li jew jibagħtu elenki ta’ persuni b’informazzjoni privileġġata biss fuq talba mill-Awtorità Kompetenti Nazzjonali, jew li jżommu biss elenku ta’ “persuni b’informazzjoni privileġġata permanenti”. Minoranza żgħira biss argumentat favur li l-emittenti tas-Suq tat-Tkabbir tal-SMEs jiġu eżentati għal kollox milli jżommu listi ta’ persuni b’informazzjoni privileġġata. Minn fost dawk il-ftit partijiet ikkonċernati li esprimew opinjoni dwar il-ġustifikazzjoni tad-dewmien għall-komunikazzjoni ta’ informazzjoni privileġġata, il-maġġoranza kienu favur li l-emittenti jintalbu jibagħtu l-ġustifikazzjoni biss fuq talba mill-Awtorità Kompetenti Nazzjonali, u sabiex dawn ikunu eżentati mill-obbligu li jżommu rekord tal-iżvelar. Għal darb'oħra jekk jiġu kkunsidrati biss dawk li esprimew opinjoni, maġġoranza ċara ta’ partijiet ikkonċernati kienu favur l-eżenzjoni tal-pjazzament privat ta’ bonds fi Swieq tat-Tkabbir tal-SMEs minn regoli ta’ sondaġġ tas-suq meta l-investituri huma involuti fin-negozjar tal-ħruġ. 
            
            
               Fost dawk li esprimew opinjoni, il-maġġoranza kbira ta’ dawk li wieġbu jemmnu li għandhom jiġu konċessi mitigazzjonijiet lil kull kumpanija elenkata fis-Swieq tat-Tkabbir tal-SMEs. Ġie ppreżentat l-argument li l-prinċipju ta’ “suq wieħed, ġabra uniformi waħda ta’ regoli” kien neċessarju sabiex tiġi żgurata ċ-ċarezza u l-adozzjoni għall-investituri, l-emittenti u l-intermedjarji finanzjarji bl-istess mod. Madankollu, xi ftit ċentri tan-negozjar u r-rappreżentanti emittenti ressqu l-argument li għandhom jiġu konċessi mitigazzjonijiet regolatorji lill-SMEs kollha, irrispettivament minn jekk ikunux elenkati f’xi faċilità tal-kummerċ multilaterali, jew f’suq regolat. 
            
            
               Il-maġġoranza tal-partijiet ikkonċernati kienu kontra l-istabbiliment ta’ regoli dwar trasferiment obbligatorju ta’ emittenti minn Suq ta’ Tkabbir tal-SMEs għal suq regolat, u ressqu minflok l-argument li t-trasferiment għal suq regolat dejjem għandu jitħalla għad-diskrezzjoni tal-emittent. Madankollu, xi ftit kienu tat-twemmin li t-trasferimenti tal-elenkar għandhom jiġu ffaċilitati permezz ta’ inċentivi regolatorji xierqa, immirati sabiex inaqqsu l-piż amministrattiv u l-ispiża tal-elenkar f’suq regolat. Partijiet ikkonċernati differenti semmew li tali inċentiva tista’ tieħu l-forma ta’ eżenzjoni ta’ prospett jew prospett imtaffi meta emittent jimxi minn Suq tat-Tkabbir tal-SMEs għal suq regolat. Fir-rigward tal-miżuri mmirati lejn it-tisħiħ tal-likwidità, il-parteċipanti fis-suq irrikonoxxew fil-wisa’ l-benefiċċji tal-kuntratti ta’ likwidità. Fost il-partijiet interessati li esprimew opinjoni, għadd akbar urew il-qbil li hemm aspetti pożittivi fil-ħolqien ta’ qafas tal-UE, għalkemm ħafna saħqu dwar il-ħtieġa li tinżamm il-flessibbiltà għal kuntratti bħal dawn li għandhom jiġu adattati għal kundizzjonijiet lokali. Xi Awtoritajiet Nazzjonali Kompetenti urew il-biża’ li tali prattiki jkunu jistgħu jwasslu għal imġiba ta’ pprezzar manipulattiva. NCAs oħra madankollu ma raw l-ebda raġuni ta’ tħassib, sakemm dan il-qafas ikun ikkalibrat biex jipprevjeni mġiba manipulattiva kif teżisti bħalissa taħt il-Prattiki tas-Suq Aċċettati.
            
            
               (b)CMU Analiżi ta’ nofs it-terminu
            
            
               Fl-20 ta’ Jannar 2017, is-servizzi tal-Kummissjoni nedew konsultazzjoni pubblika dwar l-Analiżi ta’ Nofs it-Terminu tal-Unjoni tas-Swieq Kapitali. Ħafna minn dawk li rrispondew talbu għal analiżi proporzjonata tal-obbligi differenti imposti fuq emittenti mhux finanzjarji, speċjalment SMEs. Dawn l-obbligi kienu meqjusin li huma wisq ta’ piż u li jiskoraġġixxu lil dawn l-emittenti milli jfittxu li jkunu elenkati.
            
         
         
            
               Fir-rigward tal-qafas ġuridiku li japplika għal kumpaniji elenkati, dawk li rrispondew ikkritikaw aspetti differenti tar-Regolament dwar l-Abbuż tas-Suq. Pereżempju, regoli li jirrigwardaw tranżazzjonijiet maniġerjali kif ukoll elenki ta’ persuni b’informazzjoni privileġġata ġew ikkritikati għaliex huma wisq ta’ piż għal kumpaniji elenkati f’faċilitajiet tan-negozjar multilaterali. Id-definizzjoni ta’ informazzjoni privileġġata kienet meqjusa wisq kumplessa u tista’ twassal għar-riskju ta’ żvelar antiċipat u prematur ta’ informazzjoni minn emittenti elenkati. Uħud minn dawk li rrispondew ikkunsidraw il-kamp ta’ applikazzjoni ta’ regoli tas-“sondaġġi tas-suq” taħt ir-Regolament dwar l-Abbuż tas-Suq wisq wiesgħa u li ħafna parteċipanti tas-suq isibuha bi tqila biex jiġu ttestjati fil-kuntest ta’ sondaġġ tas-suq minħabba r-riskju legali li jistgħu jġarrbu. Uħud minn dawk li rrispondew oħrajn ikkunsidraw li l-estensjoni tar-Regolament dwar l-Abbuż tas-Suq għal kumpaniji elenkati f’faċilitajiet tan-negozjar multilaterali għamlet l-aċċess għas-swieq pubbliċi aktar għali, minħabba l-ispejjeż diretti ta’ monitoraġġ u t-tixrid ta’ informazzjoni privileġġata.
            
            
               (c)Talba għal evidenza: Qafas regolatorju tal-UE għas-servizzi finanzjarji
            
            
               Fit-30 ta’ Settembru 2015, is-servizzi tal-Kummissjoni nedew Talba għal Evidenza mmirata sabiex ittejjeb il-kwalità tal-qafas regolatorju attwali fis-servizzi finanzjarji, inklużi dawk li se jkollhom impatt dirett mill-azzjonijiet tas-CMU. Fit-Talba għal Evidenza, dawk li rrispondew b’mod ġenerali appoġġjaw ir-riformi għal regolament tas-suq tal-kapital. Huma madankollu esprimew tħassib dwar kif il-leġiżlazzjoni dwar l-abbuż tas-suq, il-prospett u t-titoli jaffettwaw il-finanzjament tas-suq għall-SMEs. 
            
            
               Fir-rigward tar-reġim tal-abbuż tas-suq u s-Swieq tat-Tkabbir tal-SMEs, uħud minn dawk li rrispondew argumentaw li r-reġim tal-abbuż tas-suq poġġa piż kbir fuq emittenti fi swieq tat-tkabbir tal-SMEs, li finalment jaf jirriżulta f’anqas attività u għalhekk finanzjament imnaqqas għal SMEs. Tħassib partikolari marbut mat-twessigħ tal-kamp ta’ applikazzjoni tal-kompiti tal-emittenti taħt ir-reġim għal kumpaniji elenkati f’MTFs, bħall-provvista ta’ elenki ta’ persuni b’informazzjoni privileġġata u n-notifika tat-tranżazzjonijiet maniġerjali.
            
            
               •Ġbir u użu tal-kompetenzi
            
            
               Fl-14 ta’ Novembru 2017, is-servizzi tal-Kummissjoni organizzaw workshop tekniku b’madwar 25 rappreżentant tal-borża tat-titoli, minn 27 Stat Membru. L-għan tal-workshop kien li jiġu diskussi dispożizzjonijiet tekniċi u eżenzjonijiet potenzjali fil-qafas regolatorju fuq l-aċċess tal-SMEs għal swieq pubbliċi, bi preparazzjoni għall-konsultazzjoni pubblika tal-2017 dwar “Il-bini ta’ ambjent regolatorju xieraq sabiex ikun appoġġjat l-elenkar tal-SMEs”. 
            
            
               Il-maġġoranza tal-parteċipanti sostnew li r-Regolament dwar l-Abbuż tas-Suq ħoloq obbligi għaljin għall-emittenti tal-SMEs u impona rekwiżiti stretti, minkejja r-rwol importanti li għandu lejn il-fiduċja tal-investitur. Dawk li rrispondew semmew in-natura tal-informazzjoni privileġġata u l-livell ta’ dettall meħtieġ sabiex tiġi żvelata tali informazzjoni bħala raġunijiet għal dan il-piż. Id-diffikultà sabiex ikun identifikat b’mod ċar dak li se jitqies bħala informazzjoni privileġġata issemma' bħala problematiku minn xi parteċipanti. Ftit partijiet ikkonċernati oħrajn ikkritikaw li sanzjonijiet applikabbli skont ir-Regolament dwar l-Abbuż tas-Suq ma kinux proporzjonati għall-kumpaniji elenkati f’faċilitajiet tan-negozjar multilaterali, li ta’ spiss għandhom kapitalizzazzjoni tas-suq ta’ anqas minn EUR 10 miljun. Fir-rigward ta’ elenki ta’ persuni b’informazzjoni privileġġata, għadd żgħir ħafna ta' parteċipanti enfasizzaw li l-eżenzjoni introdotta għal Swieq tat-Tkabbir tal-SMEs ma kinitx sinifikanti, għaliex l-emittenti xorta jkunu mitluba jipprovdu elenki ta’ persuni b’informazzjoni privileġġata ex post u għandhom proċessi stabbiliti sabiex jagħmlu hekk. Ħafna partijiet ikkonċernati lmentaw dwar id-dati ta’ skadenza stretti mogħtija lil maniġers sabiex jinnotifikaw it-tranżazzjonijiet tagħhom, filwaqt li argumentaw li l-perjodu ta’ tlitt ijiem għandu jkun estiż għal ħamest ijiem jew li għandhom jingħataw jumejn żejda lill-emittenti sabiex jiżvelaw tali informazzjoni. Xi wħud minnhom spjegaw ukoll li t-tranżazzjonijiet maniġerjali għandhom jiġu nnotifikati biss meta huma sinifikanti, jiġifieri b’valur ogħla mil-limitu attwali (EUR 5,000). Tliet ċentri ta’ negozjar qablu wkoll li r-regoli tar-Regolament dwar l-Abbuż tas-Suq m’għandhomx japplikaw ugwalment għal emittenti tal-ekwità u għal dawk li qed joħorġu biss strumenti ta’ dejn. Finalment, parteċipant spjega li, minħabba li ħafna mill-bonds tal-SMEs huma allokati privatament, l-eżenzjoni mir-regoli f’sondaġġi tas-suq għal pjazzamenti privati kieku tirrappreżenta eżenzjoni reali.
            
            
               Issemma' li l-parteċipanti tas-suq jixtiequ aktar ċarezza fir-rigward ta’ kuntratti ta’ provvista tal-likwidità, meta titqies l-importanza tagħhom kemm għas-sensara kif ukoll għall-kumpaniji. Ftit partijiet ikkonċernati spjegaw li Prattiki tas-Suq Aċċettati dwar il-provvista tal-likwidità m’għandhomx jitneħħew, filwaqt li tkellmu favur ċertezza ġuridika fir-rigward tal-kwistjoni.
            
            
               Fit-28 ta’ Novembru 2017, is-servizzi tal-Kummissjoni organizzaw ukoll workshop tekniku li ġabar madwar 30 rappreżentant ta’ emittenti, sensara u intermedjarji finanzjarji oħrajn.
            
            
               
                  Il-maġġoranza l-kbira ta’ partijiet ikkonċernati qablu li l-applikazzjoni tar-Regolament dwar l-Abbuż tas-Suq jimponi spejjeż sinifikanti fuq l-SMEs. Xi wħud minnhom issuġġerixxew li r-Regolament dwar l-Abbuż tas-Suq għandu jkun abbandunat kompletament fi swieq iddedikati għall-SMEs, jew li l-leġiżlazzjoni għandha tmur lura għar-reġim tar-Regolament dwar l-Abbuż tas-Suq, għaliex ir-reġim il-ġdid ta’ spiss iwassal lill-kumpaniji sabiex ineħħu l-ishma tagħhom mis-suq. Il-partijiet ikkonċernati rrimarkaw li l-eżenzjoni prevista mir-Regolament dwar l-Abbuż tas-Suq miż-żamma u l-aġġornament ta’ elenku ta’ persuni b’informazzjoni privileġġata hija ta’ valur limitat, għaliex kumpanija xorta tista’ tintalab mill-Awtorità Kompetenti Nazzjonali sabiex tipprovdi kwantità kbira ħafna ta’ informazzjoni, li bilkemm hija maniġġabbli għal emittenti iżgħar. Xi parteċipanti ġibdu l-attenzjoni għall-fatt li n-negozjar magħmul minn persuna b’informazzjoni privileġġata huwa riskju kbir u potenzjalment ta’ detriment għall-fiduċja tal-investitur. Għalhekk, iż-żamma ta’ mill-anqas it-taqsima permanenti tal-elenku ta’ persuni b’informazzjoni privileġġata tista’ tidher bħala approċċ ibbilanċjat. Fir-rigward tat-tranżazzjonijiet maniġerjali, intqal minn ħafna li jekk il-perjodu ta’ tlett ijiem sabiex jiġi nnotifikat is-suq jinqabeż, dan mhux se jipperikola l-protezzjoni tal-investitur. Xi ftit partijiet ikkonċernati qalu li l-limitu ta’ EUR 20,000 jirrappreżenta limitu aktar proporzjonat għall-iżvelar tat-tranżazzjonijiet maniġerjali, għalkemm jista’ jiżdied anke aktar mingħajr ma jikkomprometti l-integrità tas-suq. Oħrajn argumentaw li l-fatt li l-Awtorità Kompetenti Nazzjonali tintalab sabiex tagħmel it-tranżazzjoni maniġerjali pubblika, se jnaqqas il-piż fuq l-emittenti. Xi parteċipanti argumentaw li trasferimenti ta’ elenkar minn Suq tat-Tkabbir tal-SMEs għal suq regolat għandu jkun inċentivat permezz ta’ prospett ta’ inqas piż.
               
            
            
               •Valutazzjoni tal-impatt
            
            
               Din il-proposta hija akkumpanjata minn valutazzjoni tal-impatt li ġiet sottomessa fid-19 ta’ Marzu 2018 u ġiet approvata mill-Bord tal-Iskrutinju Regolatorju (RSB) - b’xi riservi - fit-22 ta’ April 2018. 
            
            
               L-RSB talab li jiġi emendat l-abbozz tal-valutazzjoni tal-impatt sabiex ikun iċċarat: (i) il-ġustifikazzjoni tal-inizjattiva minn perspettiva ta’ sussidjarjetà; (ii) kif il-kamp ta’ applikazzjoni tal-inizjattiva ikun ġie stabbilit (fir-rigward ta’ miżuri li għandhom jiġu inklużi u kif il-valutazzjoni tal-impatt ġabret dawn il-miżuri f’għażliet); (iii) kif l-għażliet ippreferuti se jaffettwaw il-protezzjoni tal-investitur. Il-kummenti fformulati mill-Bord kienu indirizzati u integrati fil-verżjoni finali tal-valutazzjoni tal-impatt.
            
            
               
                  Il-valutazzjoni tal-impatt tanalizza diversi għażliet tal-politika sabiex tikseb il-miri doppji li jitnaqqas il-piż amministrattiv fuq emittenti tas-Suq tat-Tkabbir tal-SMEs u titrawwem il-likwidità fi strumenti ta’ ekwità elenkati f’dawn iċ-ċentri ta’ negozjar, filwaqt li jinżammu livelli għoljin ta’ protezzjoni tal-investitur u integrità tas-suq.
               
               
                  Il-Kummissjoni wettqet analiżi tal-problemi li jistgħu jimpedixxu l-provvista ta’ strumenti finanzjarji fi Swieq tat-Tkabbir tal-SMEs kif ukoll id-domanda għal tali strumenti (b’mod partikolari l-kwistjoni ta’ likwidità li tista’ tiskoraġġixxi investituri milli jinvestu f’dawn is-swieq). Il-valutazzjoni tal-impatt tiddeskrivi tliet xprunaturi li jispjegaw dawn il-problemi: 1) il-piż regolatorju fuq SMEs elenkati li jirriżulta mill-applikazzjoni tal-MAR; 2) id-definizzjoni inadegwata tas-swieq tat-Tkabbir tal-SMEs; u 3) in-nuqqas ta’ mekkaniżmi li jippromwovu n-negozjar u l-likwidità fi Swieq tat-Tkabbir tal-SMEs.
               
               
                  Ta’ min wieħed jinnota li xi wħud minn dawn il-kwistjonijiet jirriżultaw mill-applikazzjoni tal-MiFID II livell 2 u se jkunu indirizzati permezz ta’ emendi separati fir-Regolament Iddelegat tal-Kummissjoni 2017/565. 
               
               
                  It-Tabella hawn taħt tipprovdi sommarju tal-eżenzjonijiet differenti pprovduti għal emittenti tas-Suq tat-Tkabbir tal-SMEs (taħt ir-Regolament dwar l-Abbuż tas-Suq u r-Regolament dwar il-Prospett) u miżuri mmirati sabiex irawmu likwidità tal-ishma tal-SMEs, kif ukoll l-impatti tagħhom fuq partijiet ikkonċernati rilevanti.
               
            
            
                     
                        Għażliet ta’ politika preferuti
                     
                  
                  
                     
                        Impatt fuq is-swieq/setturi rilevanti
                     
                  
               
                     
                        Għażliet preferuti taħt ir-Regolament dwar l-Abbuż tas-Suq
                     
                  
               
                     
                        Adozzjoni ta’ data ta’ skadenza ġdida sabiex ikunu żvelati pubblikament it-tranżazzjonijiet maniġerjali (jumejn (2) mid-data ta’ notifika mill-maniġers)
                     
                  
                  
                     
                        Dan se jtaffi l-piż amministrattiv fuq is-Swieq tat-Tkabbir tal-SMEs, billi jkun żgurat li dawn ikollhom biżżejjed żmien sabiex jiżvelaw it-tranżazzjonijiet maniġerjali lill-pubbliku. M’għandu jkun hemm l-ebda impatt jew impatt żgħir fuq l-integrità tas-suq billi jinbidel il-punt ta’ bidu tal-perjodu taż-żmien. 
                     
                  
               
                     
                        Obbligu li jinżamm elenku ta’ “persuni b’informazzjoni privileġġata permanenti”
                     
                  
                  
                     
                        Dan għandu jtaffi l-piż fuq l-emittenti, billi jkunu evitati l-ispejjeż tat-tfassil ta’ elenku ad hoc ta’ persuni b’informazzjoni privileġġata għal kull biċċa informazzjoni privileġġata. L-impatt fuq il-kapaċità tal-Awtoritajiet Kompetenti Nazzjonali li jidentifikaw negozjar ta’ persuni b’informazzjoni privileġġata għandu jkun minimu għaliex dawn rarament jiddependu fuq elenki ta’ persuni b’informazzjoni privileġġata fil-prattika. 
                     
                  
               
                     
                        Ġustifikazzjoni ta’ informazzjoni privileġġata mdewma għandha ssir biss fuq talba (u m’hemmx ħtieġa li jinżamm rekord tal-iżvelar)
                     
                  
                  
                     
                        Dan għandu jnaqqas il-piż amministrattiv fuq emittenti tas-Suq tat-Tkabbir tal-SMEs, billi jeżentahom milli jirrekordjaw lista twila ta’ informazzjoni (rekord tal-iżvelar). L-impatt fuq l-integrità tas-suq għandu jkun minimu, għaliex l-Awtoritajiet Kompetenti Nazzjonali xorta sejrin jiġu nnotifikati f’każ ta’ dewmien u jkunu kapaċi jitolbu ġustifikazzjoni (ippreparata ex post mill-emittenti). 
                     
                  
               
                     
                        Eżenzjoni ta’ pjazzamenti privati nnegozjati ta’ bonds ma’ investituri istituzzjonali mir-reġim tas-sondaġġ tas-suq meta tkun stabbilita proċedura ta’ wall-crossing alternattiva.
                     
                  
                  
                     
                        Dan għandu jtaffi l-piż amministrattiv li hemm kemm fuq l-emittenti (u dawk li jaġixxu f’isimhom) kif ukoll fuq l-investituri u għandu jiffaċilita l-ħruġ ta’ pjazzamenti privati. Proċedura ta’ wall-crossing alternattiva għandha tiżgura li l-partijiet kollha jkunu konxji mill-obbligi tagħhom fir-rigward ta’ żvelar ta’ informazzjoni privileġġata. 
                     
                  
               
                     
                        Il-ħolqien ta’ reġim Ewropew għal kuntratt ta’ provvista ta’ likwidità għal emittenti tal-ekwità tas-Suq tat-Tkabbir tal-SMEs filwaqt li l-NCAs ikunu permessi jistabbilixxu Prattiki tas-Suq Aċċettati
                     
                  
                  
                     
                        Dan għandu jżid il-likwidità u jnaqqas il-volatilità ta’ ishma tal-SMEs, u b’hekk iżid l-attrazzjoni tas-Swieq tat-Tkabbir tal-SMEs għal investituri, intermedjarji u boroż. 
                     
                  
               
                     
                        Għażliet preferuti taħt ir-Regolament dwar il-Prospett
                     
                  
               
                     
                        Il-ħolqien ta’ “prospett tat-trasferiment” eħfef għal emittenti tas-Suq tat-Tkabbir tal-SMEs elenkati għal mill-anqas tliet snin meta jfittxu gradwazzjoni għal swieq regolati
                     
                  
                  
                     
                        Dan għandu jgħin lil kumpaniji jiggradwaw mis-Suq tat-Tkabbir tal-SMEs għal suq regolat, billi jippermettilhom jipproduċu prospett simplifikat. 
                     
                  
               
               Il-valutazzjoni tal-impatt tinnota wkoll li għal raġunijiet ta' konsistenza, sempliċità u ċarezza kemm għall-investituri kif ukoll għall-emittenti, l-eżenzjonijiet skont ir-Regolament dwar l-Abbuż tas-Suq għandu jkun ta’ benefiċċju għall-kumpaniji kollha elenkati fi Swieq tat-Tkabbir tal-SMEs u mhux biss għall-SMEs elenkati f’dawn iċ-ċentri ta’ negozjar.
            
            
               
                  Il-valutazzjoni tal-impatt tikkonkludi li l-“pakkett” ta’ miżuri propost (permezz ta’ din il-proposta omnibus għal Regolament u t-tibdiliet immirati previsti għal MiFID II livell 2) se tikkontribwixxi għall-għan globali tas-CMU li jkun iffaċilitat l-aċċess għal swieq tal-kapital għal kumpaniji iżgħar. Dan il-pakkett ta’ miżuri se jappoġġja kumpaniji elenkati fi Swieq tat-Tkabbir tal-SMEs, billi jnaqqas il-piż amministrattiv tagħhom u billi jippermetti likwidità mtejba. Madankollu, il-valutazzjoni tal-impatt tenfasizza wkoll li l-miżuri regolatorji inklużi f’din l-inizjattiva mhux se jkollhom impatt kbir fuq is-sitwazzjoni ta’ kumpaniji żgħar li jkunu qed jikkunsidraw elenkar.
               
            
         
         
            
               •Idoneità regolatorja u simplifikazzjoni
            
            
               
                  Din l-inizjattiva timmira, parzjalment, li tnaqqas l-ispejjeż ta’ konformità għal emittenti fi Swieq tat-Tkabbir tal-SMEs. Dan huwa l-każ għall-emendi previsti fir-rigward tar-Regolament dwar l-Abbuż tas-Suq li għandu jwassal għal tnaqqis tal-ispejjeż stmati għal madwar EUR 4.03 miljun u EUR 9.32 miljun fis-sena. Dan għandu jirrappreżenta għal kull emittent tnaqqis fl-ispejjeż ta’ 15-17.5 % li jirriżultaw mill-applikazzjoni tar-Regolament dwar l-Abbuż tas-Suq. Il-ħolqien ta’ “prospett tat-trasferiment” li jippermetti lill-emittenti sabiex jimxu minn Suq tat-Tkabbir tal-SMEs għal suq irregolat għandu jwassal għal iffrankar ta’ spejjeż stmati bejn EUR 4.8 u EUR 7.2 miljun fis-sena. Tali “prospett tat-trasferiment” għandu jnaqqas l-ispejjeż imġarrbin għall-preparazzjoni ta’ dan id-dokument b’25-28.5 %. 
               
            
            
               •Drittijiet fundamentali
            
            
               Miżuri leġiżlattivi futuri jeħtieġ li jkunu f’konformità ma’ drittijiet fundamentali rilevanti inkorporati fil-Karta tad-Drittijiet Fundamentali tal-UE. Il-proposta tirrispetta d-drittijiet fundamentali u tosserva l-prinċipji rikonoxxuti mill-Karta, b’mod partikolari l-libertà sabiex jitwettaq negozju (l-Artikolu 16) u l-protezzjoni tal-konsumatur (l-Artikolu 38). Minħabba li din l-inizjattiva timmira li ttaffi l-piż amministrattiv imqiegħed fuq emittenti żgħar, din l-inizjattiva għandha tikkontribwixxi sabiex ittejjeb id-dritt li jitwettaq negozju liberament. L-emendi previsti fir-Regolament dwar l-Abbuż tas-Suq u r-Regolament dwar il-Prospett m’għandu jkollhom l-ebda impatt fuq il-protezzjoni tal-konsumatur; għaliex dawn it-tibdiliet immirati huma mfasslin b’tali mod li se jippreserva livell għoli ta’ integrità tas-suq u protezzjoni tal-investituri.
            
            
               4.IMPLIKAZZJONIJIET BAĠITARJI
            
            
               
                  L-inizjattiva mhux mistennija li jkollha xi impatt kbir fuq il-baġit tal-UE. 
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  Monitoraġġ tal-impatt tar-Regolament il-ġdid se jitwettaq mill-Kummissjoni. Parametri ewlenin sabiex ikejlu l-effettività tar-Regolament fl-ilħuq tal-objettivi msemmija (jiġifieri li jittaffa l-piż amministrattiv u tiżdied il-likwidità) se jkunu:
               
            
            
               (1)Impatti fuq emittenti tas-Suq tat-Tkabbir tal-SMEs u operaturi tas-suq 
            
            
               (a)Numru ta’ Swieq tat-Tkabbir tal-SMEs irreġistrati 
            
            
               (b)Numru ta’ elenkar u kapitalizzazzjoni tas-suq fis-Swieq tat-Tkabbir tal-SMEs 
            
            
               (c)Numru u daqs ta’ Offerti Pubbliċi Inizjali (IPOs) u Offerti ta’ Bond Inizjali (IBOs) fi Swieq tat-Tkabbir tal-SMEs 
            
            
               (d)Numru u daqs ta’ IPOs u IBOs tal-SMEs Ewropej f’pajjiżi terzi 
            
            
               (e)Proporzjon ta’ finanzjament estern għall-SMEs ibbażat fuq bank vs. ibbażat fuq suq tal-kapital 
            
            
               (f)Numru u volum ta’ pjazzamenti privati ta’ bonds elenkati ma’ investituri istituzzjonali
            
            
               (g)Numru ta’ “prospetti tat-trasferiment”
            
            
               (2)Impatti fuq il-likwidità fi swieq tat-tkabbir tal-SMEs
            
            
               (a)Numru ta’ kuntratti ta’ likwidità li daħlu fihom l-emittenti
            
            
               (b)Volumi ta’ tranżazzjonijiet (ikkalibrati kontra n-numru ta’ elenkar għal kull faċilità)
            
         
         
            
               (c)Free float medju 
            
            
               (d)Firxa bejn it-talba u l-offerta medja tal-elenkar 
            
            
               (e)Likwidità medja "at touch" 
            
            
               (f)Book depth tas-suq medju 
            
            
               (g)Ħin għall-eżekuzzjoni tal-ordnijiet medju 
            
            
               (h)Volatilità medja ta’ kuljum.
            
            
               
                  Din il-lista ta’ indikaturi mhijiex eżawrjenti u tista’ titwessa' sabiex takkomoda l-monitoraġġ ta’ impatti addizzjonali. Indikaturi addizzjonali jistgħu jgħinu, pereżempju, sabiex ikejlu wkoll l-effettività tal-azzjonijiet mhux regolatorji l-oħrajn li jiffurmaw parti mill-pakkett tal-elenkar tal-SMEs usa’. Għandu jiġi nnotat ukoll li ma hemmx objettivi kwantitattivi konkreti stabbiliti għal xi wieħed mill-indikaturi fl-elenku. Minħabba li hemm firxa wiesgħa ta’ fatturi li se jaffettwaw ħafna l-indikaturi iżda mhumiex indirizzati b'din l-inizjattiva, l-effettività tal-inizjattiva għandha titkejjel abbażi tal-iżvilupp direzzjonali ta’ indikaturi.
               
               
                  Ħafna mill-indikaturi se jeħtieġu l-għajnuna ta’, u input tad-data minn, Stati Membri, Awtoritajiet Kompetenti Nazzjonali, l-Awtorità Ewropea tat-Titoli u s-Swieq (ESMA) u operaturi tas-suq. Dan huwa l-każ partikolarment għal indikaturi dwar il-likwidità.
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               (a)Emendi fir-Regolament dwar l-Abbuż tas-Suq
            
            
               Eżenzjonijiet mir-reġim tas-sondaġġ tas-suq għal pjazzamenti privati ta’ bonds ma’ investituri kwalifikati 
            
            
               Sabiex jitrawwem l-iżvilupp ta’ swieq ta’ pjazzament privat ta’ bonds, il-Kummissjoni tipproponi emenda fir-reġim tas-sondaġġ tas-suq fl-Artikolu 11 tar-Regolament dwar l-Abbuż tas-Suq. Attwalment, pjazzament privat ta’ bonds ma’ investituri kwalifikati (jiġifieri offerta pubblika ta’ bonds li hija indirizzata biss għal investituri kwalifikati kif iddefinit mir-Regolament tal-Prospett) jista’ jaqa’ fil-kamp ta’ applikazzjoni tar-reġim tas-sondaġġ tas-suq. Dan għaliex tali ħruġ jista’ jkollu l-effett potenzjali fuq l-affidabbiltà kreditizja ta’ emittent li diġà għandu titoli (pereż. ishma jew bonds) ammessi għan-negozjar f’ċentru ta’ negozjar u għalhekk jista’ jikkostitwixxi informazzjoni privileġġata.
            
            
               L-emenda teknika fl-Artikolu 11 tar-Regolament dwar l-Abbuż tas-Suq se timmira li tiċċara dik il-komunikazzjoni ta’ informazzjoni lil investituri kkwalifikati potenzjali li magħhom it-termini kollha ta’ tranżazzjoni ta’ bond allokat privatament (inklużi termini kuntrattwali) huma nnegozjati, mhux se tkun soġġetta għar-reġim tas-sondaġġ tas-suq. Din l-eżenzjoni se tkun disponibbli meta (i) l-emittent li jkun qed ifittex pjazzament privat ta’ bonds diġà għandu ekwità jew strumenti finanzjarji mhux tal-ekwità ammessi għan-negozjar f’Suq tat-Tkabbir tal-SMEs; u (ii) jekk ikun hemm fis-seħħ proċedura ta’ wall-crossing
                  20
                alternattiva, li biha kwalunkwe investitur ikkwalifikat potenzjali jirrikonoxxi d-dmirijiet regolatorji li jirriżultaw mill-aċċess għal informazzjoni privileġġata. Din il-proċedura ta’ wall-crossing alternattiva tista’ tieħu l-forma ta’ ftehim ta’ nuqqas ta’ żvelar.
            
            
               Kuntratt ta’ Provvista ta’ Likwidità għal Emittenti tas-Suq tat-Tkabbir tal-SMEs
            
            
               Skont it-tibdiliet fl-Artikolu 13 tar-Regolament dwar l-Abbuż tas-Suq, l-emittenti tas-Suq tat-Tkabbir tal-SMEs se jkollhom il-possibbiltà li jidħlu f’“kuntratt ta’ provvista ta’ likwidità” ma’ intermedjarju finanzjarju li se jkun fdat bil-kompitu li jtejjeb il-likwidità tal-ishma tal-emittent. Dan se jkun permess anke jekk l-Awtorità Kompetenti Nazzjonali fejn jinsab is-Suq tat-Tkabbir tal-SMEs ma tkunx stabbiliet prattika tas-suq aċċettata dwar kuntratti ta’ provvista tal-likwidità skont l-Artikolu 13 tar-Regolament dwar l-Abbuż tas-Suq. 
            
            
               Din il-possibbiltà se tkun soġġetta għal tliet kundizzjonijiet: (i) il-kuntratt ta’ provvista ta’ likwidità għandu jissodisfa l-kundizzjonijiet stabbiliti mill-Artikolu 13(2) u mill-istandards tekniċi ta’ implimentazzjoni li se jkunu żviluppati mill-Awtorità Ewropea tat-Titoli u s-Swieq;  (ii) il-fornitur tal-likwidità għandu jkun ditta tal-investiment awtorizzata skont il-MiFID II u membru tas-suq tas-Suq tat-Tkabbir tal-SMEs fejn l-emittent għandu l-ishma tiegħu ammessi għan-negozjar;  u (iii) l-operatur tas-suq jew id-ditta tal-investiment li joperaw is-Suq tat-Tkabbir tal-SMEs għandhom jiġu informati bil-konklużjoni ta’ kuntratt ta’ likwidità u għandhom jaqblu mat-termini u kundizzjonijiet tiegħu.  Dawn il-kundizzjonijiet għandhom jiġu ssodisfati l-ħin kollu u l-NCAs rilevanti jistgħu jitolbu kopja tal-kuntratt tal-likwidità mingħand l-emittent jew mingħand id-ditta ta’ investiment li taġixxi bħala fornitur tal-likwidità.
            
            
               L-Awtorità Ewropea tat-Titoli u s-Swieq se tkun inkarigata bil-kompitu li tiżviluppa standards tekniċi ta’ implimentazzjoni li jipprovdu mudell ta’ kuntratt ta’ provvista ta’ likwidità. Dawn l-istandards tekniċi ta’ implimentazzjoni sejrin jistipulaw ir-rekwiżiti li tali kuntratti ta’ provvista ta’ likwidità għandhom jikkonformaw magħhom, sabiex ikunu legali fl-Istati Membri kollha. 
            
            
               Din id-dispożizzjoni ġdida mhux se timpedixxi lill-Istati Membri milli jadottaw Prattika tas-Suq Aċċettata skont l-Artikolu 13, sabiex isiru kuntratti ta’ provvista ta’ likwidità mfassla apposta għal kundizzjonijiet lokali jew sabiex testendi l-kamp ta’ applikazzjoni ta’ kuntratti ta’ likwidità lil hinn minn emittenti tas-Suq tat-Tkabbir tal-SMEs (jiġifieri għal titoli illikwidi elenkati fiq swieq regolati).
            
            
               Ġustifikazzjoni tad-dewmien għall-iżvelar ta’ informazzjoni privileġġata
            
            
               L-objettiv ta’ din il-modifika fl-Artikolu 17 tar-Regolament dwar l-Abbuż tas-Suq huwa li jitnaqqsu l-obbligi imposti fuq emittenti tas-Suq tat-Tkabbir tal-SMEs meta dawn jiddeċiedu li jdewmu l-pubblikazzjoni ta’ informazzjoni privileġġata. 
            
         
         
            
               Skont din l-emenda, l-emittenti tas-Suq tat-Tkabbir tal-SMEs xorta se jkunu għadhom obbligati jinnotifikaw tali dewmien lill-Awtoritajiet Kompetenti Nazzjonali rilevanti. Madankollu, dawn se jinżammu responsabbli biss li jiġġustifikaw ir-raġunijiet għad-dewmien fuq talba tal-Awtoritajiet Kompetenti Nazzjonali (minflok ma jsir hekk fiċ-ċirkustanzi kollha).  Barra minn hekk, l-emittenti tas-Suq tat-Tkabbir tal-SMEs se jkunu eżentati mill-obbligu li jżommu l-elenku ta’ informazzjoni dettaljata sabiex jiġġustifikaw id-dewmien fuq bażi kontinwa (kif attwalment stipulat fir-Regolament ta' Implimentazzjoni tal-Kummissjoni (UE) 2016/1055). Din il-ġustifikazzjoni se tkun ippreparata ex post jekk u meta l-emittent jirċievi talba mill-Awtorità Kompetenti Nazzjonali.
            
            
               Elenki ta’ persuni b’informazzjoni privileġġata għal Swieq tat-Tkabbir tal-SMEs
            
            
               Skont ir-Regolament dwar l-Abbuż tas-Suq (l-Artikolu 18(6)), l-emittenti tas-Suq tat-Tkabbir tal-SMEs mhumiex mitlubin iżommu elenki ta’ persuni b’informazzjoni privileġġata fuq bażi kontinwa, sakemm (i) l-emittent jieħu l-passi raġjonevoli kollha sabiex jiżgura li kwalunkwe persuna b’aċċess għal informazzjoni privileġġata tirrikonoxxi d-dmirijiet legali u regolatorji li jsegwu u tkun konxja mis-sanzjoni applikabbli, u (ii) l-emittent huwa kapaċi jipprovdi lill-Awtorità Kompetenti Nazzjonali bl-elenku ta’ persuni b’informazzjoni privileġġata fuq talba. 
            
            
               Din l-emenda tipproponi li l-eżenzjoni attwali pprovduta mir-Regolament dwar l-Abbuż tas-Suq għal emittenti tas-Suq tat-Tkabbir tal-SMEs tiġi sostitwita b’“elenku ta’ persuni b’informazzjoni privileġġata permanenti” ta’ piż anqas. Dan se jkun aktar faċli għal SMEs biex jipproduċu filwaqt li se jkun xorta sinifikanti għall-investigazzjonijiet tal-Awtoritajiet Kompetenti Nazzjonali f’każijiet ta’ involviment f’abbuż minn informazzjoni privileġġata. Dan l-elenku ta’ “persuni b’informazzjoni privileġġata permanenti” se jinkludi l-persuni kollha li għandhom aċċess regolari għal informazzjoni privileġġata marbuta mal-emittent minħabba l-funzjoni tagħhom fi ħdan l-emittent (bħal membri ta’ entitajiet amministrattivi, maniġerjali u superviżorji) jew il-pożizzjoni tagħhom (eżekuttivi f’pożizzjoni li jagħmlu deċiżjonijiet maniġerjali li jaffettwaw l-iżviluppi futuri u prospetti ta’ negozju tal-emittenti u persunal amministrattiv li għandu aċċess regolari għal informazzjoni privileġġata). Din l-eżenzjoni se tingħata biss lil emittenti tas-Suq tat-Tkabbir tal-SMEs mingħajr preġudizzju għall-obbligi ta’ persuni li jaġixxu f’isimhom jew akkont tagħhom (bħal kontabilisti, avukati, aġenziji tal-klassifikazzjoni...) sabiex ifasslu, jaġġornaw u jipprovdu lill-Awtorità Kompetenti Nazzjonali fuq talba l-elenki ta’ persuni b’informazzjoni privileġġata tagħhom stess skont l-Artikolu 18(1) sa 18(5). 
            
            
               Tranżazzjonijiet maniġerjali minn Emittenti tas-Suq tat-Tkabbir tal-SMEs
            
            
               Attwalment, Persuni li Jeżerċitaw Responsabbiltajiet Maniġerjali (PDMRs) u Persuni Assoċjati mill-Qrib (PCAs) għandhom jiddikjaraw it-tranżazzjonijiet tagħhom lill-Awtorità Kompetenti Nazzjonali u lill-emittent fi żmien tlett ijiem wara d-data ta’ tranżazzjoni. Fl-istess waqt, l-emittent għandu jiżvela l-informazzjoni lis-suq, mhux aktar tard minn tlett ijiem wara t-tranżazzjoni. Dawk li rrispondew il-konsultazzjoni pubblika enfasizzaw l-impossibbiltà teknika li tkun issodisfata l-iskadenza ta’ tlett ijiem għan-notifikazzjoni meta l-emittent diġà jirċievi l-informazzjoni mingħand il-maniġer tard, għaliex il-perjodu ta’ tlett ijiem jinkludi kemm id-dikjarazzjoni tal-PCAs u l-PDMRs lill-emittent, kif ukoll tal-emittent lis-suq. 
            
            
               Skont din l-emenda, persuni li jeżerċitaw responsabbiltajiet maniġerjali u persuni assoċjati mill-qrib ma’ emittenti tas-Suq tat-Tkabbir tal-SMEs se jkunu meħtieġa li jinnotifikaw lill-emittent u lill-Awtorità Kompetenti Nazzjonali fi żmien tlett ijiem. Imbagħad, wara n-notifika mill-PDMRs u PCAs, l-emittent se jkollu jumejn addizzjonali sabiex jiżvela l-informazzjoni lill-pubbliku.
            
            
               (b)Emenda fir-Regolament dwar il-Prospett
            
            
               Prospett tat-Trasferiment
            
            
               
                  Emittenti li huma elenkati għal ċertu perjodu ta’ żmien f’Suq tat-Tkabbir tal-SMEs huma meħtieġa li jipproduċu prospett sħiħ meta jridu jiggradwaw għal suq regolat. Dan għaliex ma hemm disponibbli l-ebda skeda ta’ prospett imtaffija (bħall-“prospett tat-Tkabbir tal-UE” jew il-prospett simplifikat għal ħruġ sekondarju) għalihom f’tali sitwazzjoni. Din l-emenda fir-Regolament dwar il-Prospett se toħloq “prospett tat-trasferiment” imtaffi għal kumpaniji elenkati għal mill-anqas tliet snin f’Suq tat-Tkabbir tal-SMEs u li jixtiequ jimxu għal suq regolat. Emittenti tas-Suq tat-Tkabbir tal-SMEs huma soġġetti għal rekwiżiti ta’ żvelar kontinwi skont ir-Regolament dwar l-Abbuż tas-Suq u r-regoli tal-operatur tas-Suq tat-Tkabbir tal-SMEs, kif meħtieġ skont id-Direttiva 2014/65/UE. Bħala tali, dawn jipprovdu lill-investituri b’ħafna informazzjoni. Prospett tat-trasferiment (ibbażat fuq il-prospett issimplifikat għal ħruġ sekondarju previst mir-Regolament dwar il-Prospett) għalhekk għandu jkun disponibbli għal emittenti f’tali sitwazzjoni. Dan il-prospett se jkun disponibbli meta l-emittenti tas-Suq tat-Tkabbir tal-SMEs ikunu qed ifittxu (i) ammissjoni tat-titoli tagħhom għal negozjar f’suq regolat jew (ii) kemm ammissjoni kif ukoll offerta ġdida ta’ titoli f’suq regolat.
               
            
            
               2018/0165 (COD)
            
            
               Proposta għal
            
            
               REGOLAMENT TAL-PARLAMENT EWROPEW U TAL-KUNSILL
            
            
               li jemenda r-Regolamenti (UE) Nru 596/2014 u (UE) Nru 2017/1129 fejn tidħol il-promozzjoni tal-użu ta’ swieq tat-tkabbir tal-SMEs
            
            
               (Test b’rilevanza għaż-ŻEE)
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 114 tiegħu,
            
            
               Wara li kkunsidraw il-proposta mill-Kummissjoni Ewropea,
            
            
               Wara li l-abbozz tal-att leġiżlattiv intbagħat lill-Parlamenti nazzjonali,
            
            
               Wara li kkunsidraw l-opinjoni tal-Bank Ċentrali Ewropew
                  21
               ,
            
         
         
            
               Wara li kkunsidraw l-opinjoni tal-Kumitat Ekonomiku u Soċjali Ewropew
                  22
               , 
            
            
               Waqt li jaġixxu f’konformità mal-proċedura leġiżlattiva ordinarja
                  23
               ,
            
            
               Billi:
            
            
               (1)L-inizjattiva tal-Unjoni tas-Swieq Kapitali timmira li tnaqqas id-dipendenza fuq is-self tal-banek, li tiddiversifika sorsi ta’ finanzjament ibbażati fuq is-suq għal intrapriżi iżgħar u ta’ daqs medju kollha (“SMEs”) u li tippromwovi l-ħruġ ta’ bonds u ishma minn SMEs fi swieq pubbliċi. Kumpaniji stabbiliti fl-Unjoni li jfittxu li jiġbru kapital f’ċentri ta’ negozjar qed jaffaċċjaw spejjeż ta’ żvelar u ta’ konformità ta’ darba u kontinwi għoljin li jistgħu jiskoraġġixxuhom milli biss ifittxu ammissjoni għal negozjar f’ċentri ta’ negozjar tal-Unjoni. Barra minn hekk, ishma maħruġin minn SMEs f’faċilitajiet tan-negozjar tal-Unjoni għandhom it-tendenza li jbatu minn livelli aktar baxxi ta’ likwidità u minn volatilità ogħla, li jżidu l-ispiża tal-kapital, li jagħmlu dan is-sors ta’ finanzjament wisq oneruż. 
            
            
               (2)Id-Direttiva 2014/65/UE tal-Parlament Ewropew u tal-Kunsill
                  24
                ħolqot tip ġdid ta’ faċilitajiet tan-negozjar, is-swieq tat-tkabbir tal-SMEs, subgrupp tal-Faċilitajiet Multilaterali tan-Negozjar (“MTFs”), sabiex tiffaċilita l-aċċess għal kapital għall-SMEs u sabiex ikun iffaċilitat aktar żvilupp ta’ swieq speċjalisti li jimmiraw li jieħdu ħsieb il-ħtiġijiet ta’ emittenti tal-SMEs. Id-Direttiva 2014/65/UE antiċipat ukoll li “jenħtieġ li tingħata attenzjoni partikolari għall-mod li bih regolametazzjoni futura għandha tħeġġeġ u tippromovi aktar l-użu ta’ dak is-suq sabiex tagħmlu aktar attraenti għall-investituri, u tipprovdi tnaqqis tal-piżijiet amministrattivi u aktar inċentivi għall-SMEs biex ikollhom aċċess għal swieq tal-kapital permezzx ta’ swieq tal-SMEs li qed jespandu”.
            
            
               (3)Madankollu nġibdet l-attenzjoni li emittenti ammessi għan-negozjar f’Suq tat-Tkabbir tal-SMEs jibbenefikaw minn relattivament ftit eżenzjonijiet regolatorji meta mqabblin ma’ emittenti ammessi għan-negozjar f’MTFs jew swieq regolati. Ħafna mill-obbligi stipulati fir-Regolament (UE) Nru 596/2014 tal-Parlament Ewropew u tal-Kunsill
                  25
                japplikaw bl-istess mod għall-emittenti kollha, irrispettivament mid-daqs tagħhom jew miċ-ċentru ta’ negozjar fejn l-istrumenti finanzjarji tagħhom huma ammessi għan-negozjar. Dak il-livell baxx ta’ differenzjazzjoni bejn emittenti tas-suq tat-tkabbir tal-SMEs u tal-MTFs jaġixxi bħala diżinċentiv għall-MTFs milli jfittxu reġistrazzjoni bħala suq tat-tkabbir tal-SMEs, li tidher mill-adozzjoni baxxa li kien hemm sa issa ta’ statut bħala suq tat-tkabbir tal-SMEs. Huwa għalhekk meħtieġ li jiddaħħlu mitigazzjonijiet addizjonali sabiex jitrawwem b’mod adegwat l-użu tas-swieq tat-tkabbir tal-SMEs. 
            
            
               (4)Jenħtieġ li l-livell ta’ attrazzjoni tas-swieq tat-tkabbir tal-SMEs jiġi rinfurzat bit-tnaqqis tal-kosti ta’ konformità u tal-piżijiet amministrattivi li jkollhom l-emittenti ta’ swieq tat-tkabbir tal-SMEs. Sabiex jinżammu l-ogħla standards ta’ konformità fejn jidħlu swieq regolati, il-mitigazzjonijiet li ssir provvista għaliha f’dan ir-Regolament jenħtieġ li tkun limitata għal kumpaniji elenkati fi swieq tat-tkabbir tal-SMEs, irrispettivament mill-fatt li mhux l-SMEs kollha huma elenkati fi swieq tat-Tkabbir tal-SMEs u mhux il-kumpaniji kollha elenkati fi swieq tat-tkabbir tal-SMEs huma SMEs.  Skont id-Direttiva 2014/65/UE, sa 50 % ta’ kumpaniji mhux SMEs jistgħu jiġu ammessi għan-negozjar fi swieq tat-tkabbir tal-SMEs sabiex tinżamm il-profittabbiltà tal-mudell tan-negozju tas-swieq tat-tkabbir tal-SMEs permezz ta’, inter alia, likwidità f’titoli mhux tal-SMEs.  Fid-dawl tar-riskji involuti fl-applikazzjoni ta’ ġabriet differenti ta’ regoli għal emittenti elenkati fl-istess kategorija ta’ faċilitajiet, jiġifieri s-swieq tat-tkabbir tal-SMEs, jenħtieġ li t-tibdiliet stabbiliti f’dan ir-Regolament ma jkunux limitati biss għal emittenti tal-SMEs.  Għal raġunijiet ta' konsistenza għall-emittenti u ċarezza għall-investituri, jenħtieġ li t-tħaffif tal-ispejjeż għall-konformità u ta’ piżijiet amministrattivi japplika għall-emittenti kollha fi swieq tat-tkabbir tal-SMEs, irrispettivament mill-kapitalizzazzjoni tas-suq tagħhom.  L-applikazzjoni tal-istess sett ta’ regoli għall-emittenti tiżgura wkoll li l-kumpaniji ma jiġux ippenalizzati għaliex ikun qed jikbru u ma jkunux għadhom SMEs. 
            
            
               (5)Skont l-Artikolu 11 tar-Regolament (UE) Nru 596/2014 sondaġġ tas-suq jikkonsisti fil-komunikazzjoni ta’ informazzjoni, qabel titħabbar tranżazzjoni, sabiex jitkejjel l-interess ta’ investituri potenzjali fi tranżazzjoni possibbli u l-kundizzjonijiet marbuta magħha bħad-daqs jew il-prezz potenzjali tagħha, lil investitur potenzjali wieħed jew aktar.  Matul il-fażi ta’ negozjar ta’ allokazzjoni privata ta’ bonds, emittenti tas-suq tat-tkabbir tal-SMEs jidħlu f’diskussjonijiet ma’ sett limitat ta’ investituri kkwalifikati potenzjali (kif iddefinit fir-Regolament (UE) 2017/1129 tal-Parlament Ewropew u tal-Kunsill
                  26
               ), u jinnegozjaw it-termini u kondizzjonijiet kuntrattwali kollha tat-tranżazzjoni ma’ dawk l-investituri kkwalifikati.  Il-komunikazzjoni ta’ informazzjoni, f’dik il-fażi ta’ negozjar ta’ allokazzjoni privata ta’ bonds, timmira li tistruttura u tlesti t-tranżazzjoni kollha, u mhux li tkejjel l-interess ta’ investituri potenzjali fir-rigward ta’ tranżazzjoni predefinita.  L-impożizzjoni ta’ sondaġġ tas-suq f’allokazzjonijiet privati ta’ bonds tista’ tkun ta’ piż u taġixxi bħala diżinċentiv għad-dħul f’diskussjonijiet għal tali tranżazzjonijiet kemm għall-emittenti kif ukoll għall-investituri.  Sabiex tiżdied l-attrazzjoni tal-allokazzjoni privata ta’ bonds fi swieq tat-tkabbir tal-SMEs, jenħtieġ li dawn it-tranżazzjonijiet jiġu esklużi mill-kamp ta’ applikazzjoni tar-reġim tas-sondaġġ tas-suq sakemm ma jkunx hemm stabbilit ftehim ta’ nuqqas ta’ żvelar adegwat.
            
            
               (6)Ftit likwidità f’ishma ta’ emittent tista’ tinkiseb permezz ta’ mekkaniżmi ta’ likwidità bħal arranġamenti ta’ ħolqien tas-suq jew kuntratti ta’ likwidità. Arranġament ta’ ħolqien tas-suq jinvolvi kuntratt bejn l-operatur tas-suq u parti terza li timpenja ruħha li żżomm il-likwidità f’ċerti ishma u tibbenifika minn ribassi fuq tariffi ta’ negozjar bħala ħlas. Kuntratt ta’ likwidità jinvolvi kuntratt bejn emittent u parti terza li tikkommetti li tipprovdi likwidità fl-ishma tal-mittent, u f’isemu. Sabiex jiġi żgurat li tiġi ppreservata għal kollox l-integrità tas-suq, jenħtieġ li l-kuntratti ta’ likwidità jkunu disponibbli għall-emittenti kollha tas-swieq tas-suq tal-SMEe kollha madwar l-Unjoni, suġġetti għal għadd ta’ kundizzjonijiet. Mhux l-awtoritajiet kompetenti kollha, f'konformità mal-Artikolu 13 tar-Regolament (UE) Nru 596/2014, stabbilixxew prattiki tas-suq aċċettati b’rabta ma’ kuntratti ta’ likwidità skont l-Artikolu 13 tar-Regolament (UE) Nru 596/2014, li tfisser li mhux l-emittenti tas-suq tat-tkabbir tal-SMEs kollha attwalment għandhom aċċess għal skemi ta’ likwidità fl-Unjoni. Din l-assenza ta’ skemi ta’ likwidità tista’ tkun xkiel għall-iżvilupp effettivta’ swieq tat-tkabbir tal-SMEs. Huwa għalhekk meħtieġ li jinħoloq qafas tal-Unjoni li se jippermetti lil emittenti tas-suq tat-tkabbir tal-SMEs sabiex jidħlu f’kuntratt ta’ likwidità ma’ fornitur tal-likwidità fi Stat Membru ieħor fin-nuqqas ta’ prattika tas-suq aċċettata stabbilita fil-livell nazzjonali. Jenħtieġ li l-qafas tal-Unjoni dwar kuntratti ta’ likwidità għal swieq ta’ tkabbir tal-SMEs madankollu ma jissostitwix, iżda pjuttost jikkumplimenta, prattiki tas-suq aċċettati eżistenti jew futuri. Jenħtieġ li awtoritajiet nazzjonali kompetenti jżommu l-possibbiltà li jistabbilixxu prattika tas-suq aċċettata dwar kuntratti ta’ likwidità sabiex jagħmlu l-kundizzjonijiet tagħhom apposta għal speċifiċitajiet lokali jew sabiex jestendu tali ftehimiet għal titoli illikwidi apparti ishma tas-suq tat-tkabbir tal-SMEs.
            
            
               (7)Sabiex ikun hemm garanzija ta’ applikazzjoni uniformi tal-qafas tal-Unjoni għal kuntratti ta’ likwidità li ssir referenza għalih fl-inċiż 6, jenħtieġ li r-Regolament (UE) Nru 596/2014 jiġi emendat sabiex il-Kummissjoni tingħata s-setgħa li tadotta standards tekniċi ta’ implimentazzjoni żviluppati mill-Awtorità Ewropea tat-Titoli u s-Swieq, bit-tfassil ta’ mudell li għandu jkun użat għall-iskop ta’ tali kuntratti. Jenħtieġ li l-Kummissjoni tadotta dawn l-istandards tekniċi ta’ implimentazzjoni permezz ta’ atti ta’ implimentazzjoni skont l-Artikolu 291 tat-Trattat u skont l-Artikolu 15 tar-Regolament (UE) Nru 1095/2010 tal-Parlament Ewropew u tal-Kunsill
                  27
               .
            
            
               (8)Skont l-Artikolu 17(4) tar-Regolament (UE) Nru 596/2014, l-emittenti jistgħu jiddeċiedu li jdewmu l-iżvelar pubbliku ta’ informazzjoni privileġġata jekk l-interessi leġittimi tiegħu huma probabbli li jiġu preġudikati. Madankollu l-emittenti huma obbligati jinnotifikaw lill-awtorità kompetenti bihom, u jipprovdu spjegazzjoni tar-raġunament li jappoġġja d-deċiżjoni. L-obbligu għal emittenti tas-Suq tat-Tkabbir tal-SMEs li jiddokumentaw bil-kitba r-raġunijiet għaliex iddeċidew li jdewmu l-iżvelar jista’ jkun ta’ piż. Huwa kkunsidrat li rekwiżit eħfef għal emittenti tas-suq tat-tkabbir tal-SMEs li jikkonsisti minn obbligu li jkunu spjegati biss ir-raġunijiet għad-dewmien fuq talba mill-awtorità kompetenti mhux se jkollu impatt sinifikanti fuq l-abbiltà tal-awtorità kompetenti li tissorvelja l-iżvelar ta’ informazzjoni privileġġata filwaqt li jnaqqas b’mod sinifikanti l-piż amministrattiv għal emittenti tas-swieq tat-tkabbir tal-SMEs, sakemm l-awtoritajiet kompetenti xorta jiġu notifikati bid-deċiżjoni li jkun hemm dewmien u li jkunu fil-pożizzjoni li jiftħu investigazzjoni jekk ikollhom xi dubju rigward tali deċiżjoni. 
            
            
               (9)Ir-rekwiżiti anqas stretti attwali għal emittenti tas-swieq tat-tkabbir tal-SMEs li jippreżentaw, f’konformità mal-Artikolu 18(6) tar-Regolament (UE) Nru 596/2014, elenku ta’ persuni b’informazzjoni privileġġata biss fuq talba tal-awtorità kompetenti hija ta' effett prattiku limitat għaliex dawn l-emittenti għadhom soġġetti għal sorveljanza kontinwa tal-persuni li jikkwalifikaw bħala persuni b’informazzjoni privileġġata fil-kuntest ta’ proġetti li għaddejjin. Jenħtieġ li l-eżenzjoni eżistenti għalhekk tkun sostitwita bil-possibbiltà għal emittenti tas-swieq tat-tkabbir tal-SMEs li jżommu biss elenku ta’ persuni b’informazzjoni privileġġata permanenti, li jenħtieġ li jinkludi persuni li għandhom aċċess regolari għal informazzjoni privileġġata minħabba l-kariga tagħhom jew pożizzjoni fi ħdan l-emittent. 
            
            
               (10)F’konformità mal-Artikolu 19(3) tar-Regolament (UE) Nru 596/2014, jenħtieġ li l-emittenti jippubblikaw tranżazzjonijiet imwettqa minn persuni li jeżerċitaw responsabbiltajiet maniġerjali (“PDMRs”) u persuni assoċjati mill-qrib magħhom (“PCAs”) fi żmien tlett ijiem wara t-tranżazzjoni. L-istess data ta’ skadenza tapplika għal PDMRs u PCAs fir-rigward tad-dmir tagħhom li jirrapportaw it-tranżazzjonijiet tagħhom lill-emittent. Fejn emittenti tas-suq tat-tkabbir tal-SMEs huma nnotifikati tard minn PDMRs u PCAs bit-tranżazzjonijiet tagħhom, tkun ta’ sfida teknika għal dawk l-emittenti tas-suq tat-tkabbir tal-SMEs li jikkonformaw mad-data ta’ skadenza ta’ tlett ijiem li tista’ tagħti bidu għal kwistjonijiet ta’ responsabbiltà. Għalhekk, jenħtieġ li l-emittenti tas-swieq tat-tkabbir tal-SMEs ikunu permessi jiżvelaw tranżazzjonijiet fi żmien jumejn wara li dawn it-tranżazzjonijiet jiġu nnotifikati mill-PDMRs jew il-PCAs.
            
            
               (11)Jenħtieġ li s-swieq tat-tkabbir tal-SMEs ma jiġux ipperċepiti bħala l-aħħar pass fl-espansjoni ta’ emittenti u jenħtieġ li jippermettu lil kumpaniji ta’ suċċess sabiex jikbru u xi darba jimxu għal swieq regolati, sabiex jibbenefikaw minn likwidità akbar u ġabra ta’ investituri akbar.  Sabiex tkun iffaċilitata t-tranżizzjoni minn suq tat-tkabbir tal-SMEs għal suq regolat, jenħtieġ li kumpaniji li qed jikbru jkunu kapaċi jużaw ir-reġim ta’ żvelar simplifikat għall-ammissjoni f’suq regolat, kif stabbilit fl-Artikolu 14 tar-Regolament (UE) 2017/1129 tal-Parlament Ewropew u tal-Kunsill, sakemm dawk il-kumpaniji jkunu diġà ammessi għal negozjar f’suq tat-tkabbir tal-SMEs għal mill-anqas tliet snin.  Jenħtieġ li dak il-perjodu jippermetti lill-emittenti sabiex ikollhom rekord suffiċjenti u jipprovdi lis-suq b’informazzjoni dwar il-prestazzjoni finanzjarja tagħhom u rekwiżiti ta’ rapportar skont ir-regoli tad-Direttiva 2014/65/UE.
            
            
               (12)Skont ir-Regolament (UE) Nru 1606/2002 tal-Parlament Ewropew u tal-Kunsill
                  28
               , l-emittenti tas-suq tat-tkabbir tal-SMEs mhumiex obbligati jippubblikaw ir-rapporti finanzjarji tagħhom fl-Istandards Internazzjonali ta’ Rapportar Finanzjarju. Madankollu, sabiex ikun evitat li jitbiegħdu minn standards tas-suq regolat, jenħtieġ li l-emittenti tas-swieq tat-tkabbir tal-SMEs li jixtiequ jużaw reġim ta’ żvelar issimplifikat għal trasferiment lejn suq regolat jippreparaw l-aktar rapporti finanzjarji reċenti  tagħhom, inkluż informazzjoni komparattiva għas-sena preċedenti skont dak ir-Regolament. 
            
            
               (13)Għalhekk, jenħtieġ li r-Regolamenti (UE) Nru 596/2014 u (UE) Nru 2017/1129 jiġu emendati kif xieraq. 
            
            
               (14)Jenħtieġ li l-emendi stabbiliti f’dan ir-Regolament japplikaw għal sitt (6) xhur wara d-dħul fis-seħħ ta’ dan ir-Regolament sabiex ikun hemm żmien biżżejjed għal operaturi tas-suq tat-tkabbir tal-SMEs preżenti sabiex jadattaw il-ġabra ta’ regoli tagħhom,
            
            
            
               ADOTTAW DAN IR-REGOLAMENT:
            
            
               Artikolu 1
            
         
         
            
               Emendi għar-Regolament (UE) Nru 596/2014
            
            
               Ir-Regolament (UE) Nru 596/2014 huwa emendat kif ġej:
            
            
               1.fl-Artikolu 11, jiddaħħal il-Paragrafu 1a li ġej:
            
            
               “1.a Fejn offerta għal titoli hija indirizzata biss lil investituri kkwalifikati kif iddefinit fl-Artikolu 2(e) tar-Regolament (UE) 2017/1129 tal-Parlament Ewropew u tal-Kunsill*, komunikazzjoni ta’ informazzjoni lil dawn l-investituri kkwalifikati għall-għanijiet ta’ negozjar tat-termini u kundizzjonijiet kuntrattwali tal-parteċipazzjoni tagħhom fi ħruġ ta’ bonds minn emittent li għandu strumenti finanzjarji ammessi għan-negozjar f’suq tat-tkabbir tal-SMEs ma għandhiex tikkostitwixxi sondaġġ tas-suq u ma għandhiex tikkostitwixxi żvelar illegali ta’ informazzjoni privileġġata. Dak l-emittent għandu jiżgura li l-investituri li jkunu qed jirċievu l-informazzjoni huma konxji ta’, u jirrikonoxxu bil-kitba, id-dmirijiet legali u regolatorji involuti u huwa konxju tas-sanzjonijiet applikabbli għall-abbuż minn informazzjoni privileġġata u żvelar illegali ta’ informazzjoni privileġġata.
            
            
               ________________________
            
            
               *Ir-Regolament (UE) 2017/1129 tal-Parlament Ewropew u tal-Kunsill tal-14 ta’ Ġunju 2017 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ f’suq regolat, u li jħassar id-Direttiva 2003/71/KE (ĠU L 168, 30.6.2017, p. 12).”;
            
            
               2.fl-Artikolu 13, jiddaħħlu l-paragrafi 12 u 13 li ġejjin:
            
            
               “12. Emittent li l-istrumenti finanzjarji tiegħu huma ammessi għan-negozjar f’suq ta’ tkabbir tal-SMEs għandu jkun awtorizzat li jidħol f’kuntratt ta’ likwidità għall-ishma tiegħu, kemm-il darba jiġu ssodisfati l-kundizzjonijiet kollha li ġejjin: 
            
            
               (a)it-termini u kundizzjonijiet tal-kuntratt ta’ likwidità huma konformi mal-kriterji stabbiliti fl-Artikolu 13(2) ta’ dan ir-Regolament u fir-Regolament ta' Delega tal-Kummissjoni (UE) 2016/908**;
            
            
               (b)il-kuntratt ta’ likwidità huwa stabbilit skont il-mudell kif imsemmi fil-paragrafu 13;
            
            
               (c)il-fornitur tal-likwidità huwa debitament awtorizzat mill-awtorità kompetenti skont id-Direttiva 2014/65/UE u rreġistrat bħala membru tas-suq mill-operatur tas-suq jew id-ditta tal-investiment li topera s-suq tat-tkabbir tal-SMEs;
            
            
               (d)l-operatur tas-suq jew id-ditta tal-investiment li joperaw is-suq tat-tkabbir tal-SMEs jirrikonoxxu bil-kitba lill-emittent li rċevew kopja tal-kuntratt ta’ likwidità u jaqblu mat-termini u kundizzjonijiet tal-kuntratt. 
            
            
               L-emittent imsemmi fl-ewwel subparagrafu ta’ dan il-paragrafu għandu jkun kapaċi juri fi kwalunkwe ħin li l-kundizzjonijiet li taħthom ġie stabbilit il-kuntratt huma ssodisfati fuq bażi kontinwa. Dak l-emittent u d-ditta tal-investiment li joperaw is-suq tat-tkabbir tal-SMEs għandhom jipprovdu lill-awtoritajiet kompetenti rilevanti b’kopja tal-kuntratt tal-likwidità fuq talba tagħhom.
            
            
               13. Sabiex ikunu żgurati kundizzjonijiet uniformi tal-applikazzjoni tal-paragrafu 12, l-ESMA għandha tiżviluppa abbozz ta’ standards tekniċi ta’ implimentazzjoni li jistabbilixxu mudell kuntrattwali li għandu jintuża għall-għanijiet ta’ dħul f’kuntratt ta’ likwidità sabiex tkun żgurata konformità mal-kundizzjonijiet stabbiliti fl-Artikolu 13. L-ESMA għandha tibgħat dak l-abbozz ta’ standards tekniċi ta’ implimentazzjoni lill-Kummissjoni sa […]. Il-Kummissjoni tingħata s-setgħa li tadotta l-istandards tekniċi ta’ implimentazzjoni msemmija fl-ewwel subparagrafu f’konformità mal-Artikolu 15 tar-Regolament (UE) Nru 1095/2010.
            
            
               _________________________
            
            
               **Ir-Regolament Delegat tal-Kummissjoni (UE) 2016/908 tas-26 ta’ Frar 2016 li jissupplimenta r-Regolament (UE) Nru 596/2014 tal-Parlament Ewropew u tal-Kunsill li jistipula standards tekniċi regolatorji dwar il-kriterji, il-proċedura u r-rekwiżiti biex tiġi stabbilita prattika tas-suq aċċettata u r-rekwiżiti biex tinżamm, tiġi terminata jew jiġu modifikati l-kundizzjonijiet għall-aċċettazzjoni tagħha (ĠU L 153, 10.6.2016, p. 3). ”;
            
            
               3.fl-Artikolu 17(4), jiżdied is-subparagrafu li ġej:
            
            
               “Emittent li l-istrumenti finanzjarji tiegħu huma ammessi għan-negozjar f’suq tat-tkabbir tal-SMEs u li ddeċieda li jdewwem l-iżvelar pubbliku ta’ informazzjoni privileġġata għandu jinnotifika dik id-deċiżjoni lill-awtorità kompetenti. L-ispjegazzjonijiet għad-deċiżjoni li jkun hemm dewmien għandhom jiġu pprovduti biss fuq talba mill-awtorità kompetenti speċifikata skont il-Paragrafu 3. Dik l-awtorità kompetenti ma għandhiex titlob lil dak l-emittent sabiex iżomm dokumentazzjoni dwar dik l-ispjegazzjoni.”;
            
            
               4.fl-Artikolu 18, il-Paragrafu 6 jinbidel b’dan li ġej:
            
            
               “6. Emittenti li l-istrumenti finanzjarji tagħhom huma ammessi għan-negozjar f’suq tat-tkabbir tal-SMEs għandhom ikunu awtorizzati sabiex jinkludu fil-listi ta’ persuni b’informazzjoni privileġġata tagħhom biss lil dawk il-persuni li, minħabba n-natura tal-funzjoni jew pożizzjoni tagħhom fir-rigward tal-emittent, għandhom aċċess regolari għal informazzjoni privileġġata. Kwalunkwe persuna li taġixxi f’isem jew akkont ta’ emittent ammess għan-negozjar f’suq tat-tkabbir tal-SMEs tibqa’ soġġetta għal rekwiżiti stabbiliti fil-Paragrafi 1 sa 5. 
            
         
         
            
               Dak l-elenku għandu jkun ipprovdut lill-awtorità kompetenti meta ssir talba għalih.”;
            
            
               5.fl-ewwel subparagrafu tal-Artikolu 19(3), tiżdied is-sentenza li ġejja: 
            
            
               “Emittenti li l-istrumenti finanzjarji tagħhom huma ammessi għan-negozjar f’suq tat-tkabbir tal-SMEs għandu jkollhom jumejn ta’ xogħol wara li jirċievu n-notifika kif imsemmi fil-Paragrafu 1 sabiex jagħmlu pubblika l-informazzjoni li hemm f’dik in-notifika.”.
            
            
               Artikolu 2
            
            
               Emendi għar-Regolament (UE) Nru 2017/1129
            
            
               L-Artikolu 14 tar-Regolament (UE) 2017/1129 huwa emendat kif ġej:
            
            
               1.fl-ewwel subparagrafu tal-Paragrafu 1, jiżdied il-punt li ġej:
            
            
               “(d) emittenti li ġew ammessi għan-negozjar f’suq tal-SMEs li qed jespandi għal mill-anqas tliet snin u li jkunu qed ifittxu ammissjoni ta’ titoli eżsitenti jew ġodda għan-negozjar f’suq regolat.”;
            
            
               2.fit-tieni subparagrafu tal-Paragrafu 2, tiżdied is-sentenza li ġejja:
            
            
               “Fil-każ ta’ emittenti kif imsemmi fil-punt (d) tal-ewwel subparagrafu tal-Paragrafu 1, l-aktar rapporti finanzjarji reċenti, li fihom informazzjoni komparattiva għas-sena preċedenti inkluża fil-prospett simplifikat għandhom ikunu ppreparati skont l-Istandards Internazzjonali ta’ Rapportar Finanzjarju kif approvati fl-Unjoni bbażat fuq ir-Regolament (KE) Nru 1606/2002***.
            
            
               ________________________________
            
            
               ***Ir-Regolament (KE) Nru 1606/2002 tal-Parlament Ewropew u tal-Kunsill tad-19 ta’ Lulju 2002 rigward l-applikazzjoni ta’ standards internazzjonali tal-kontabilità (ĠU L 243, 11.9.2002, p. 1). ”.
            
            
               Artikolu 3
            
            
               Dħul fis-seħħ u applikazzjoni
            
            
                  Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
                  Huwa għandu jibda japplika meta jgħaddi sitt (6) xhur mid-data tad-dħul fis-seħħ.
            
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
            
         
         
            
               
                  Il-President
                        Il-President
               
            
         
         
            
                  
                     (1)
                  
                        Id-Direttiva 2014/65/UE tal-Parlament Ewropew u tal-Kunsill tal-15 ta' Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE
               
               
                  
                     (2)
                  
                        Komunikazzjoni mill-Kummissjoni dwar l-evalwazzjoni ta’ nofs it-terminu tal-pjan ta’ azzjoni tal-unjoni tas-swieq kapitali ({SWD(2017) 224 final} u {SWD(2017) 225 final} – 8 ta’ Ġunju 2017)
               
               
                  
                     (3)
                  
                        Valutazzjoni tal-Impatt {SWD(2018)243} u {SWD(2018)244}
               
               
                  
                     (4)
                  
                        Sabiex jikkwalifika bħala Suq tat-Tkabbir tal-SMEs, mill-anqas 50 % tal-emittenti li l-istrumenti finanzjarji tagħhom huma nnegozjati fi swieq tat-Tkabbir tal-SMEs għandhom ikunu SMEs, iddefiniti mill-MIFID II bħala kumpaniji b’kapitalizzazzjoni tas-suq medja ta’ anqas minn EUR 200 miljun abbażi ta’ bilanċ ta’ tmiem is-sena għat-tliet snin kalendarji preċedenti. 
               
               
                  
                     (5)
                  
                        Ir-Regolament (UE) Nru 596/2014 tal-Parlament Ewropew u tal-Kunsill tas-16 ta’ April 2014 dwar abbuż tas-suq (regolament dwar l-abbuż tas-suq)
               
               
                  
                     (6)
                  
                        Ir-Regolament (UE) 2017/1129 tal-Parlament Ewropew u tal-Kunsill tal-14 ta' Ġunju 2017 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ f'suq regolat
               
               
                  
                     (7)
                  
                        Dan isir jekk kwalunkwe persuna fiżika jew ġuridika tiżvela informazzjoni privileġġata f’sitwazzjoni li mhix l-andament normali tal-impjieg, professjoni jew kompiti tagħha.
               
               
                  
                     (8)
                  
                        MiFID II, Premessa 132 
               
               
                  
                     (9)
                  
                        Ir-Regolament (UE) 2017/1129 tal-Parlament Ewropew u tal-Kunsill tal-14 ta’ Ġunju 2017 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ f’suq irregolat.
               
               
                  
                     (10)
                  
                        Ir-Regolament (UE) Nru 909/2014 tal-Parlament Ewropew u tal-Kunsill tat-23 ta’ Lulju 2014 dwar titjib fis-saldu tat-titoli fl-Unjoni Ewropea u dwar depożitorji ċentrali tat-titoli.
               
               
                  
                     (11)
                  
                        L-Artikolu 15 tar-Regolament dwar il-Prospett
               
               
                  
                     (12)
                  
                        L-Artikolu 14 tar-Regolament dwar il-Prospett
               
               
                  
                     (13)
                  
                        Premessa 18 tar-Regolament CSDR 
               
               
                  
                     (14)
                  
                        Ir-Regolament (UE) 2017/1991 tal-25 ta’ Ottubru 2017, li jemenda r-Regolament (UE) Nru 345/2013 dwar fondi Ewropej ta’ kapital ta’ riskju u r-Regolament (UE) Nru 346/2013 dwar il-fondi ta’ intraprenditorija soċjali Ewropej
               
               
                  
                     (15)
                  
                        Pjan ta’ Azzjoni FinTech: Għal settur finanzjarju Ewropew aktar kompetittiv u innovattiv – COM (2018) 109 final
               
               
                  
                     (16)
                  
                        Proposta għal Regolament tal-Parlament Ewropew u tal-Kunsill dwar il-Fornituri ta’ Servizzi ta’ Finanzjament Kollettiv Ewropej għan-Negozji– COM(2018)113
               
               
                  
                     (17)
                  
                        BCG u Linklaters, Study on Identifying the market and regulatory Obstacles to the Development of Private Placements of Debt instruments in the EU, 2017
               
               
                  
                     (18)
                  
                        Il-każ Vodafone C-58/08: “Meta att ibbażat fuq l-Artikolu 95 KE jkun diġà elimina kull ostakolu għall-kummerċ fil-qasam tal-qasam li għandu jiġi armonizzat, il-leġiżlatur Komunitarju ma jistax jiġi mċaħħad mill-possibbiltà li jadatta dan l-att għal kull bidla fiċ-ċirkustanzi jew għal kull evoluzzjoni tal-konoxxenzi fir-rigward tad-dover tiegħu li jissorvelja l-protezzjoni tal-interessi ġenerali rrikonoxxut mit-Trattat”
               
               
                  
                     (19)
                  
                        6 awtoritajiet pubbliċi (2 ministeri tal-finanzi, 4 NCAs); 18-il skambju; 35 assoċjazzjoni tal-industrija (6 għal sensara, 14 għal maniġers tal-investiment/banek tal-investiment, 4 għal assiguraturi, 3 għal kontabbiltà/awditjar, 2 għal CRAs, 4 għal emittenti, 1 għal provvediment tal-pensjoni), 2 NGOs, 2 ditti ta’ konsulenza/tal-liġi, 2 banek promozzjonali, 1 istituzzjoni akkademika; Il-Grupp tal-Partijiet Ikkonċernati tas-Suq tat-Titoli tal-ESMA u l-Grupp tal-Utenti tas-Servizzi Finanzjarji. Dawn il-partijiet ikkonċernati ġejjin minn 18-il Stat Membru: AT, BE, CZ, DE, DK, EE, EL, ES, FI, FR, HR, IE, IT, LV, NL, PL SE, UK
               
               
                  
                     (20)
                  
                        Wall-crossing huwa l-att li bih persuna ssir “persuna b’informazzjoni privileġġata” billi tkun ipprovduta b’informazzjoni privileġġata
               
               
                  
                     (21)
                  
                        ĠU C […], […], p. […].
               
               
                  
                     (22)
                  
                        ĠU C , , p. .
               
               
                  
                     (23)
                  
                        Pożizzjoni tal-Parlament Ewropew ta’ ... (ĠU ...) u d-deċiżjoni tal-Kunsill ta’ ...
               
               
                  
                     (24)
                  
                        Id-Direttiva 2014/65/UE tal-Parlament Ewropew u tal-Kunsill tal-15 ta' Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349).
               
               
                  
                     (25)
                  
                        Ir-Regolament (UE) Nru 596/2014 tal-Parlament Ewropew u tal-Kunsill tas-16 ta’ April 2014 dwar l-abbuż tas-suq (Regolament dwar l-abbuż tas-suq) u li jħassar id-Direttiva 2003/6/KE tal-Parlament Ewropew u tal-Kunsill u d-Direttivi tal-Kummissjoni 2003/124/KE, 2003/125/KE u 2004/72/KE (ĠU L 173, 12.6.2014, p. 1).
               
               
                  
                     (26)
                  
                        Ir-Regolament (UE) 2017/1129 tal-Parlament Ewropew u tal-Kunsill tal-14 ta’ Ġunju 2017 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ f’suq regolat, u li jħassar id-Direttiva 2003/71/KE (ĠU L 168, 30.6.2017, p. 12).
               
               
                  
                     (27)
                  
                        Ir-Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (ĠU L 331, 15.12.2010, p. 84).
               
               
                  
                     (28)
                  
                        Ir-Regolament (KE) Nru 1606/2002 tal-Parlament Ewropew u tal-Kunsill tad-19 ta’ Lulju 2002 rigward l-applikazzjoni ta’ standards internazzjonali tal-kontijiet (ĠU L 243, 11.9.2002, p. 1).